‘Senang rupanya puasa’ – Wei Ling
Oleh AFIFI HAFIZ MOHD NOR

1 Mei 2021, 2:14 pm
SEREMBAN – Inisiatif penduduk Taman Rasa Sayang, Senawang di sini memberi peluang kepada golongan bukan Islam untuk merasai suasana berbuka puasa mendapat sambutan di kalangan mereka.
Kira-kira 30 orang penduduk bukan Islam hadir menyertai Majlis Berbuka Puasa bersama Warga Bukan Islam di sini semalam.
Salah seorang penduduk, Chew Wei Ling, 40, berkata, dia menyahut cabaran yang diberikan untuk berpuasa dan menyertai majlis berbuka itu.
Katanya, pengalaman pertama kali berpuasa dirasakan tidak begitu sukar kerana hanya perlu menahan lapar dan dahaga.
“Biasa kita makan pagi, tengah hari petang dan malam tetapi hari ini saya hanya makan nestum dan roti pada waktu sahur tadi.
“Saya rasa tidak susah sangat dan pengalaman pertama kali berpuasa ini merupakan pengalaman yang berharga,”katanya.

Majlis itu merupakan sebahagian daripada Program Ihya Ramadan Taman Rasa Sayang, Senawang di sini tahun ini.
Tambahnya, dia seronok sebab tidak terasa terasing dengan komuniti penduduk Islam kerana mereka saling mempelawa dalam majlis seumpama itu.
Menurut ketua program itu, Zulkifli Mohamed, program pertama kali diadakan itu merupakan satu inisiatif untuk mengukuhkan hubungan masjid dengan golongan bukan Islam.
“Program seumpama ini bermula pada tahun lepas apabila kita mewujudkan beberapa kluster di Masjid Taman Rasa Sayang, antara kluster yang diwujudkan ialah kluster bukan Islam iaitu dikalangan india dan cina.
“Tujuan kita untuk bergerak dalam tempoh itu untuk urusan kebajikan di kalangan penduduk taman,”ujarnya. – K! ONLINE


Kain rentang bahasa kasar elak individu buang sampah
Oleh SITI NUR MAS ERAH AMRAN

1 Mei 2021, 2:05 pm
SEBERANG PERAI – Pemasangan kain rentang menggunakan bahasa kesat dijangka berkesan untuk menyedarkan pihak tidak bertanggungjawab daripada membuang dan melonggokkan sampah di bahu jalan.
Ahli Majlis Bandaraya Seberang Perai (MBSP), David Marshel berkata, pihaknya memasang kain rentang berkenaan di 150 lokasi yang sudah dikenal pasti sebagai tempat orang ramai meninggalkan sampah secara haram.
“Projek rintis yang dilaksanakan hari ini menggunakan 150 kain rentang yang akan dipasang di kawasan-kawasan di mana penduduk gemar membuang sampah.
“Segelintir penduduk ini tidak menyedari sikap mereka itu membuatkan rutin pekerja pembersihan terganggu kerana selain terpaksa membersihkan sampah haram, mereka perlu memastikan kerja kutipan sampah di kawasan perumahan selesai mengikut jadual,” katanya kepada pemberita di Butterworth di sini hari ini.
Mengulas lanjut, beliau berkata, antara penyebab utama pertambahan lokasi pembuangan sampah haram adalah kerana sikap tidak bertanggungjawab sebahagian golongan pekerja warga asing.
“Pemantauan akan dibuat selama tiga bulan dan kita akan perhati sama ada langkah ini berkesan untuk membendung masalah sampah haram.

“Saya juga merancang untuk menyediakan kain rentang menggunakan bahasa asing supaya warga Bangladesh dan Nepal antaranya memahami amaran yang dikeluarkan.
Tambahnya lagi, MBSP meneruskan pemberian ganjaran sebanyak RM100 bagi setiap individu yang menyalurkan maklumat berhubung aktiviti pembuangan sampah haram di kawasan terbiar dan bahu jalan. – K! ONLINE


Astro Awani sedia beri kerjasama pada PDRM
Oleh EDDY AQMAL MOHAMED HAMIDI

1 Mei 2021, 1:35 pm
PETALING JAYA – Saluran berita televisyen berbayar Astro Awani memaklumkan akan memberikan kerjasama penuh kepada pihak Polis Diraja Malaysia (PDRM) berhubung siasatan yang dilakukan berkait kontroversi melibatkan penyampainya baru-baru ini.
Ketua Pengarangnya, Ashwad Ismail berkata, kerjasama penuh akan diberikan bagi membantu siasatan berhubung kontroversi penyampaian berita Awani 745 mengenai isu kompaun RM50,000 terhadap dua peniaga kecil di Kelantan.
“Kami sentiasa berpendirian bahawa institusi kepolisan negara yang menjamin keharmonian dan kesejahteraan rakyat perlu sentiasa dihormati serta dipelihara setiap masa.
“Sebagai saluran berita utama dan hal ehwal semasa, Astro Awani terus komited bersama memperkukuhkan jalinan kerjasama yang sedia erat antara masyarakat dan PDRM melalui pemberitaan yabg beretika, seimbang dan berkualiti,” katanya menerusi satu kenyataan hari ini.
Terdahulu, Timbalan Ketua Polis Negara, Datuk Seri Acryl Sani Abdullah Sani semalam berkata, kertas siasatan terhadap kes pembaca berita sebuah stesen televisyen yang mengeluarkan kenyataan berbaur fitnah telah dibuka oleh pihak PDRM.
“Siasatan dibuat mengikut Seksyen 504 Kanun Keseksaan iaitu dengan sengaja mengaibkan dengan niat hendak membangkitkan pecah keamanan, sehingga boleh dikenakan hukuman penjara sehingga dua tahun atau denda atau kedua-duanya sekali.

“Selain itu, siasatan turut dijalankan mengikut Seksyen 233 Akta Komunikasi dan Multimedia 1998 (Penggunaan tidak wajar kemudahan rangkaian atau perkhidmatan rangkaian) yang boleh dikenakan hukuman denda tidak melebihi RM50,000 atau penjara tidak melebihi dua tahun atau kedua-duanya sekali,” katanya.
Jelas Acryl Sani, tindakan pembaca berita itu menimbulkan fitnah dan kebencian masyarakat terhadap pihak penguat kuasa, terutama pasukan PDRM yang bertindak berlandaskan peruntukan undang-undang sedia ada bagi tujuan mengekang pandemik Covid-19. – K! ONLINE


Izara Aishah nafi hamil lagi
Oleh KOSMO!

1 Mei 2021, 2:07 pm
PETALING JAYA – “Tidak, saya buncit.”
Itu respons ringkas pelakon Izara Aishah mengenai dakwaan kononnya dia kini hamil anak kedua.
Jawapan berkenaan diberikan pelakon filem Pilot Cafe itu menerusi ruangan soal jawab bersama peminatnya dalam Instagram.
“Izara, awak hamilkah? Alhamdulillah jika betul, tumpang gembira untuk awak,” tulis seorang pengikut Instagramnya.
Menantu tiri kepada penyanyi nombor satu negara, Datuk Seri Siti Nurhaliza itu bagaimanapun segera menafikan andaian tersebut. Dia bukan sedang berbadan dua, sebaliknya kekenyangan kerana baru selesai berbuka puasa.
JAWAPAN balas Izara berhubung dakwaan dia kini hamil anak kedua.
“Tidaklah. Lihat gambar Adib (suami) muat naik itukah?

“Buncitlah, ketika itu baru habis berbuka puasa,” jawabnya pendek.
Untuk rekod, Izara atau nama sebenarnya Izara Aishah Hisham, 29, mendirikan rumah tangga dengan Muhammad Adib pada 17 November 2017.
Hasil perkahwinan, pasangan itu dikurnikan seorang anak perempuan bernama Irisa Alaia yang kini berusia setahun. – K! ONLINE


Kerajaan negeri sedia bantu peniaga terjejas bazar Ramadan tutup
Oleh ASLIZA MUSA

1 Mei 2021, 1:25 pm
IPOH – Kerajaan negeri bersedia untuk membantu 30 peniaga bazar Ramadan Bazar Nenas Kampung Selabak di Teluk Intan yang terjejas ekoran operasi bazar itu diarah tutup selepas dikesan berlaku penularan wabak Covid-19 dalam kalangan pengunjung.
Pengerusi Jawatankuasa Perumahan, Kerajaan Tempatan dan Pelancongan negeri, Datuk Nolee Ashilin Mohamed Radzi berkata, pihaknya akan melihat jenis bantuan sesuai untuk disalurkan kepada peniaga terlibat.
“Sama ada bazar itu akan dibuka semula atau tidak, saya tiada jaminan kerana kemungkinan akan ditutup sehingga raya.
“Oleh itu, kita akan lihat jenis bantuan yang boleh dihulurkan kepada kesemua peniaga ini sekiranya mereka masih tidak dibenarkan berniaga sehingga akhir Ramadan,” katanya dalam sidang akhbar selepas menghadiri program Khatam Al-Quran Wanita Perak di Dewan Bankuet, Bangunan Perak Darul Rizduan di sini hari ini.
Menurut beliau, proses sanitasi di bazar berkenaan oleh agensi berkaitan akan dijalankan hari ini.
Katanya, penutupan bazar itu adalah hasil pengesanan ‘contact tracing’ oleh Kementerian Kesihatan (KKM) melalui aplikasi MySejahtera.

“Arahan tutup ini bukan disebabkan isu penjarakan fizikal atau tidak mematuhi SOP (prosedur operasi standard) tetapi dari segi ‘tracing’ yang menunjukkan ada risiko tinggi untuk bergejala di sana di mana ia bukan berpunca dari tempat itu sebaliknya dibawa pelawat.
“Jadi, kita akur dengan arahan dan tutup bazar tersebut bagi menjalankan proses sanitasi sehingga menerima arahan untuk membuka semula operasi bazar berkenaan,” katanya.
Menurut Nolee Ashilin, pihaknya menyerahkan kepada KKM untuk menentukan keperluan menjalankan ujian calitan Covid-19 kepada peniaga mahupun pelawat bazar tersebut.
Bazar Ramadan Bazar Nenas Kampung Selabak di Teluk Intan termasuk 22 bazar Ramadan di tujuh negeri yang diarah tutup oleh Kementerian Perumahan dan Kerajaan Tempatan (KPKT) bermula hari ini.
Penutupan itu melibatkan empat bazar Ramadan di Johor, Perak (satu), Kedah (tiga), Pahang (dua), Pulau Pinang (lapan), Selangor (dua) dan Kuala Lumpur (dua). – K! ONLINE


Netizen sayu lihat pengorbanan pasukan barisan hadapan
Oleh EDDY AQMAL MOHAMED HAMIDI

1 Mei 2021, 2:19 pm
PETALING JAYA – Satu perkongsian di akaun Facebook Kementerian Kesihatan (KKM) hari ini mengundang perasaan sebak netizen pada jasa dan pengorbanan yang dicurahkan oleh pasukan barisan hadapan demi kesejahteraan negara.
Perkongsian tersebut merupakan satu kemaskini status daripada salah seorang petugas barisan hadapan dengan sekeping gambar yang memaparkan beberapa individu lengkap mengenakan pakaian Pelindung Diri (PPE) dalam keadaan terduduk malah ada yang kelihatan terbaring seperti terlalu kepenatan.
“Ini situasi pukul 3 pagi tuan-tuan. Terjelepuk kepenatan petugas kesihatan ini setelah menyempurnakan jenazah seorang kes positif Covid-19. Lelah dan mata meminta hak untuk lena.
“Mereka jarang sekali mengeluh, hanya sesekali meluahkan kepenatan kepada rakan-rakan, mereka tidak merungut malahan berbangga mampu tunaikan hajat waris agar dipercepatkan dan dipermudahkan segala urusan pengebumian,” katanya menerusi kemaskini status yang dikesan dibuat pada 28 April lalu itu.
Difahamkan, gambar tersebut dipercayai memaparkan keadaan petugas kesihatan dan perubatan di Pejabat Kesihatan Daerah Kota Bharu.
Tambahnya, mereka (petugas barisan hadapan) memujuk hati dengan mengatakan inilah tuntutan fardu kifayah dan Qiyamulail mereka bukan di tikar sejadah, mereka bangunkan malam ini dengan PPE dan aroma tanah kubur.

“Semoga Tuhan mengangkat pandemik ini selekasnya, masyarakat penat dan kebosanan, begitu juga kami di lapangan yang kelelahan,” ujarnya mengakhiri kemaskini tersebut.
Setelah hampir dua jam kemaskini itu dikongsikan, ia telah mendapat lebih daripada 49,000 komen serta 4,844 perkongsian daripada netizen yang turut mendoakan kesejahteraan serta keselamatan pasukan barisan hadapan.
Seorang pengguna Facebook dengan nama Mahpudzah Ahmad mengambil kesempatan untuk menyeru orang ramai agar mendoakan semoga pandemik Covid-19 segera berakhir dan pasukan barisan hadapan diberikan ganjaran terbaik.
“Marilah kita bersama-sama menunaikan solat hajat mendoakan agar Allah S.W.T. lenyapkan virus ini secepat mungkin dan buat petugas warga KKM dan pasukan barisan hadapan yang lain, semoga memperolehi ganjaran terbaik di atas pengorbanan yang telah dicurahan,” katanya. – K! ONLINE


Penerima bantuan JKM meningkat lebih 500,000
Oleh DIYANATUL ATIQAH ZAKARYA

1 Mei 2021, 1:17 pm
ALOR GAJAH – Jumlah permohonan bantuan Jabatan Kebajikan Masyarakat (JKM) dijangka terus meningkat susulan kemerosotan sumber kewangan dihadapi rakyat akibat pandemik Covid-19.
Menteri Pembangunan Wanita, Keluarga dan Masyarakat, Datuk Seri Rina Mohd. Harun berkata, dalam tempoh suku pertama tahun ini, jumlah penerima bantuan JKM telah bertambah sebanyak 34,000 penama menjadikan jumlah terkini seramai 500,000 orang.
“Kita lihat akibat daripada pandemik Covid-19 permohonan-permohonan kepada JKM terus meningkat di mana setakat ini kita sudah mempunyai lebih 500,000 penerima bantuan sejak Januari lalu.
“Sebelum ini kita hanya mempunyai kira-kira 466,000 penerima JKM sahaja,” katanya.
Beliau berkata demikian pada sidang akhbar selepas merasmikan Majlis Penyampaian Makanan Bakul Permai kepada penerima JKM dan Pelancaran Sukarelawan Masjid Tanah (Smart) di Kolej Kemahiran Tinggi Melaka, Paya Lebar di sini, hari ini.
Turut hadir ialah, Timbalannya Datuk Siti Zailah Mohd. Yusoff dan Timbalan Menteri Pembangunan Usahawan Dan Koperasi (MEDAC), Datuk Mas Ermieyati Samsudin.

Dalam perkembangan lain, Rina memberitahu, anak-anak yang tidak dapat pulang ke kampung halaman untuk menguruskan permohonan vaksin ibu bapa masing-masing diminta untuk mendapatkan bantuan daripada Khidmat Bantuan Di rumah (home help service).
“Kini sekurang-kurangnya seramai 10,000 penerima vaksin daripada golongan warga emas telah menerima suntikan pertama pada fasa kedua Program Imunisasi Covid-19 Kebangsaan (PICK).
“Kita mengambil maklum kesulitan yang dihadapi oleh anak-anak yang tidak dapat merentas negeri melihat keadaan ibu bapa yang telah berusia dan menguruskan permohonan vaksin mereka.
“Namun sekiranya ada yang memerlukan bantuan untuk pengurusan vaksin ini boleh berhubung dengan sukarelawan Khidmat Bantu Di rumah, mereka akan datang rumah ke rumah untuk memberikan pertolongan pendaftaran dan sebagainya,” katanya.
Sementara itu Mas Ermieyati menjelaskan penubuhan sukarelawan Smart di Masjid Tanah diharap akan menjadi mata dan telinga JKM dalam memastikan kebajikan masyarakat setempat terbela.
“Setakat ini kita ada 50 sukaralewan yang terdiri daripada pelbagai latar belakang dan pengalaman.
“Mereka ini sangat dekat dengan penduduk setempat dan untuk itu, kita harap pelbagai maklumat disalur dan dikutip termasuk pendaftaran vaksin Covid-19,” katanya. – K! ONLINE


Tindakan mempersenda mufti dicela syarak
Oleh MOHD. HUSNI MOHD. NOOR

1 Mei 2021, 1:28 pm
PUTRAJAYA – Tindakan menidakkan serta mempersenda dengan perilaku dan perkataan yang tidak beradab terhadap mufti adalah suatu yang keterlaluan dan dicela pada syarak.
Itu penjelasan Yang Dipertua Yayasan Dakwah Islamiah Malaysia (Yadim), Nasrudin Hassan terhadap segelintir masyarakat yang mengeluarkan kata-kata tidak beradab terhadap Mufti Wilayah Persekutuan, Datuk Dr. Luqman Abdullah susulan isu hukum merentas negeri dikeluarkan semalam.
Nasrudin menerusi hantaran di Facebook hari ini berkata, tidak mengapa untuk berbeza pendapat dengan mufti jika anda mempunyai hujah bersandar nas yang jelas dan benar.
“Mufti selayaknya dihormati sebagaimana kita menghormati urusan kesihatan apabila ia diungkap oleh doktor pakar. Kita menghormati urusan kewangan apabila ia diungkap oleh pakar ekonomi.
“Mufti bukan sahaja memiliki autoriti, malah mempunyai kepakaran di dalam bidangnya kerana mereka menjunjung satu institusi yang sangat penting khususnya membabitkan pelaksanaan dan rujukan syariat Islam,” katanya.
Nasrudin berkata, kenyataan mufti sepatutnya dinilai dengan beradab walaupun tidak mahu menerima pendapat yang dikeluarkan daripadanya.

“Ini lebih malang yang lantang mempertikai dengan nada lancang dan tidak manis adalah dalam kalangan mereka yang tidak mendalami ilmu agama.
“Selayaknya, jika mereka gagal memahami sesuatu kenyataan yang melibatkan hukum dalam sesuatu isu, hendaklah mengambil sikap bertanya dan merujuk kembali kepada pejabat mufti,” katanya. – K! ONLINE


Kejutan mewah Azad, Eira dihantui curiga
Oleh HANISAH SELAMAT

1 Mei 2021, 1:41 pm
PETALING JAYA – Terharu sehingga menitiskan air mata, pelakon Eira Syazira mendedahkan projek pengubahsuaian rumah baharu yang dilakukan Azad Jasmin secara rahsia pernah menimbulkan kecurigaan hatinya terhadap kejujuran suami.
Pemilik nama sebenar Syazira Shuhaimi itu tidak menyangka kesibukan luar biasa Azad sejak beberapa bulan kebelakangan ini adalah semata-mata demi memastikan misi menghias kediaman baharu yang dibeli mereka tidak dapat dihidunya.
“Sebenarnya kami sudah beli rumah berkenaan sejak dua tahun lalu tetapi disebabkan pandemik Covid-19, segala perancangan asal tergendala sedangkan saya menaruh harapan berpeluang pindah sebelum hari raya.
“Setiap kali saya ajak Azad buat dekorasi sikit-sikit, ada saja alasan dia sampai saya tak mahu fikir lagi. Kami sekarang tinggal di kondominum, anak pula makin besar dan perlukan ruang lebih luas.
“Sedih apabila dia asyik tangguh malah saya perasaan Azad selalu keluar seorang dan kalau bercakap di telefon dia berdiri jauh padahal selalu ke mana-mana mesti dia ajak saya. Begitu juga dengan telefon, siap tukar kata laluan.
“Tentu timbul syak wasangka tengok dia berubah. Memang sepanjang tempoh lima bulan itu saya kerap merajuk dan cuba cari gaduh. Rupa-rupanya ini misi yang dia buat. Sudah pasti saya terharu,” luahnya kepada K! Online.

Malam tadi, Azad, membuat kejutan besar-besaran kepada isterinya itu dengan membawa pelakon terbabit ke kediaman yang sudah sedia dihias indah berkonsepkan ‘Modern Luxury’ seperti dihajati.
Menerusi video berdurasi selama 40 minit yang disiarkan menerusi Instagram, pelakon Kongsi itu membawa isterinya melakukan sesi lawatan ke dalam rumah dan menunjukkan setiap kejutan yang dibuat untuk isterinya.
Eira, yang turut menempa nama di Indonesia itu tampak tergamam sebaik melihat hiasan dalaman mahligai mereka yang lengkap dengan sebuah surau kecil.
Menurut Eira lagi, jika tiada aral mereka bakal meraikan sambutan Aidilfitri di kediaman semi D, lot tepi yang dilengkapi lima bilik dan menghadap tasik itu.
“ Setakat ini saya masih rasa macam mimpi. Barang di rumah sedia ada sekarang pun belum berkemas. Azad cakap kami bawa badan dan barang perlu saja dahulu. Insya-Allah tahun ini beraya di situ,” tambahnya lagi.
Eira, 36, dan Azad, 45, yang mendirikan rumah tangga pada 16 September 2011 dikurniakan tiga cahaya mata perempuan Amarra Sofea Rose, 8, Ameisya Leanne Rose, 5 dan Areisya Suri Rose, 3. – K! ONLINE


Tidak sampai sehari miliki kereta Evo IX
Oleh KOSMO!

1 Mei 2021, 1:05 pm
LONDON – Seorang lelaki yang baru memenangi sebuah kereta sport berharga £30,000 (RM171,770) di Britain terpaksa berputih mata apabila kenderaannya remuk selepas terlibat dalam satu kemalangan, lapor akhbar The Sun kelmarin.
Kejadian itu berlaku beberapa jam selepas Adam Griffiths, 27, membawa pulang kereta Mitsubishi Evo IX tersebut ke rumahnya. Dia memenangi kereta itu dalam satu peraduan di internet.
Kereta yang mempunyai kelajuan maksimum 229 kilometer sejam itu remuk pada bahagian hadapan selain rosak teruk pada bahagian belakang.
Griffiths dan seorang penumpang tempat duduk hadapan bagaimanapun hanya cedera ringan.

Griffiths bergambar bersama Mitsubishi Evo IX yang dimenanginya. – WNS/The Sun
Menurut Polis Wales Selatan, kemalangan itu berlaku pada pukul 6.30 pagi (waktu tempatan) berhampiran rumah Griffiths di Pontypridd.
“Perkhidmatan kecemasan menerima panggilan mengatakan terdapat kejadian kemalangan melibatkan sebuah kereta di lokasi itu.

“Pemandunya dilaporkan memandu dalam keadaan cuai,” ujar seorang pegawai polis.
Sementara itu, Griffiths mengakui kesilapannya memandu secara cuai sehingga mengakibatkan kereta yang baru dimenanginya terbabas.
“Saya mencederakan diri saya dalam kemalangan tersebut dan perlu menerima akibatnya.
“Namun, saya bertuah kerana penumpang masih boleh berjalan. Kereta itu boleh diganti, namun terdapat perkara lain (nyawa) yang tidak boleh diganti,” katanya.
Insiden tersebut mendapat perhatian netizen dengan ramai mengecam Griffiths sehingga memaksa lelaki itu menutup akaun Facebook miliknya.
“Ramai orang mengganggu saya, malah ada yang menghubungi ibu saya sambil berkata bahawa saya patut mati (kerana merosakkan kereta Evo IX),” ujarnya. – Agensi


Polis jumpa pedang ketika berkas suspek
2 Mei 2021, 9:00 pm
PETALING JAYA – Tindakan sebuah kenderaan yang dinaiki dua lelaki cuba meloloskan diri daripada polis gagal apabila salah seorang daripadanya berjaya diberkas di Jalan PJS 10/7C, Sungai Way di sini, semalam.
Suspek yang menaiki Proton Wira sebelum itu ditemui anggota Balai Polis Petaling Jaya dalam keadaan mencurigakan ketika rondaan cegah jenayah sekitar pukul 8.50 malam.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, anggota berkenaan segera mengarahkan pemandu Proton Wira itu berhenti, namun tidak diendahkan sebaliknya terus memecut laju kenderaan ke Lebuhraya Persekutuan menghala Shah Alam.
“Aksi kejar mengejar itu bagaimanapun berakhir apabila kereta dinaiki suspek berjaya dipintas dengan bantuan dua kereta peronda polis dari Balai Sungai Way.
“Ketika polis cuba memberkas, suspek bertindak meloloskan diri hingga berlaku pergelutan sebelum seorang daripada mereka berjaya ditahan,” ujarnya dalam kenyataan hari ini.
Jelasnya, pemeriksaan lanjut ke dalam kenderaan terbabit turun menemui pedang yang disyaki digunakan untuk melakukan kegiatan jenayah.

“Semakan polis mendapati kereta itu dipercayai telah dicuri selepas ia dilaporkan hilang di Puchong, Selangor baru-baru ini.
“Suspek yang berusia 27 tahun itu juga didapati mempunyai lima rekod lampau berkaitan jenayah dan dadah,” ujarnya.
Katanya, suspek yang direman selama empat hari itu akan disiasat mengikut Seksyen 6(1) Akta Bahan Kakisan, Letupan dan Senjata Berbahaya 1958, Seksyen 379A Kanun Keseksaan (KK) serta Seksyen 186 KK. – K! ONLINE


Lelaki maut kemalangan empat kenderaan
Oleh ASLIZA MUSA

2 Mei 2021, 8:49 pm
IPOH – Seorang lelaki maut manakala tiga lagi parah dalam kemalangan membabitkan empat kenderaan di Kilometer 263.1, Lebuh Raya Utara-Selatan arah selatan selepas Terowong Menora di sini hari ini.
Nahas yang mengorbankan mangsa berusia 22 tahun itu melibatkan Perodua Myvi, Perodua Alza, Mitsubishi Triton dan motosikal Honda Wave.
Ketua Balai Bomba dan Penyelamat Meru Raya, Sharudi Muhamad Halil berkata, sepasukan anggota digerakkan ke lokasi kejadian selepas dimaklumkan mengenai nahas itu pada pukul 3.56 petang.
Setibanya di lokasi kejadian, anggota segera menjalankan operasi menyelamat dengan mengeluarkan seorang lelaki yang tersepit dalam Perodua Alza.
“Mangsa lain termasuk lelaki yang maut telah pun dikeluarkan oleh orang awam sebelum ketibaan pasukan bomba. Mayat mangsa diserahkan kepada pihak polis untuk tindakan lanjut,” katanya.-K! ONLINE


Zoo harimau Sriracha ditutup
Oleh KOSMO!

2 Mei 2021, 10:00 pm
BANGKOK – Salah satu zoo harimau paling popular di Thailand iaitu Sriracha Tiger Zoo ditutup buat selamanya, lapor berita The Thaiger semalam.
Zoo yang terletak di Chon Buri, Nong Kam itu sudah beroperasi selama 24 tahun semenjak 23 April 1997.
Pengarah urusannya, Wasan Temsiriphong memaklumkan akan berjumpa dengan semua pekerja esok bagi membincangkan bayaran pampasan.
Menurut Temsiriphong, sekatan perjalanan akibat Covid-19 yang hanya membenarkan pelancong domestik ke situ telah menyukarkan keadaan buat zoo tersebut.
Ketika ini, belum ada pengumuman dibuat berkenaan nasib haiwan-haiwan yang tinggal di zoo itu.
Sriracha Tiger Zoo merupakan pusat kemudahan terbesar di dunia yang membesarkan harimau Bengal.

Ia juga terkenal dengan pertunjukan pelik daripada haiwan-haiwan seperti buaya, gajah, unta, arnab dan ular. -Agensi


Sebuah kereta, 8 motosikal terbakar
2 Mei 2021, 11:14 pm
PETALING JAYA – Sebuah kereta dan lapan motosikal yang diletakkan di kawasan parkir kenderaan Kuarters Balai Polis Subang, USJ 8/2, Subang Jaya di sini musnah dalam kebakaran, petang tadi.
Pengarah Jabatan Bomba dan Penyelamat Malaysia (JBPM) Selangor, Norazam Khamis berkata, pihaknya menerima panggilan kecemasan berkenaan kejadian itu kira-kira pukul 2.18 petang.
“Sepasukan 16 anggota bersama tiga jentera dari Balai Bomba dan Penyelamat (BBP) Subang Jaya dikejarkan ke lokasi kejadian.
“Sebaik tiba di tempat kejadian, kita dapati sebuah lagi motosikal sedang terbakar 30 peratus,” ujarnya dalam kenyataan hari ini.
Jelasnya, tiada kemalangan jiwa dilaporkan dalam kejadian itu. – K! ONLINE


6 cedera dihempap pokok tumbang
Oleh DIYANATUL ATIQAH ZAKARYA

2 Mei 2021, 11:45 pm
ALOR GAJAH – Enam individu termasuk lima sekeluarga cedera selepas kereta dinaiki mereka dihempap sebatang pokok dalam kejadian hujan lebat di Hutan Simpan, Masjid Tanah di sini, petang tadi.
Dalam kejadian kira-kira pukul 6.30 petang itu, pasangan suami isteri berusia 30-an serta tiga orang anak berusia lingkungan tiga hingga lima tahun yang menaiki kereta jenis Proton Wira mengalami kecederaan ringan dan dikejarkan ke Hospital Alor Gajah.
Turut cedera dalam insiden itu adalah seorang lelaki berusia 45 tahun yang memandu kereta jenis Honda Accord.
Pegawai Bomba Kanan II, Zul Akhman Othman berkata, pihaknya menerima panggilan kecemasan kira-kira pukul 6.40 petang sebelum sepasukan enam anggota daripada Balai Bomba dan Penyelamat Masjid Tanah dikejarkan ke lokasi kejadian.
“Pasukan penyelamat tiba enam minit kemudian dan mendapati terdapat dua buah kereta dihempap sebatang pokok yang tumbang merintangi jalan.
“Tiga mangsa, iaitu seorang wanita serta dua anaknya terperangkap di dalam kenderaan Wira, manakala seorang lagi lelaki di dalam kereta Honda Accord.

“Kerja-kerja menyelamat dilakukan dan kesemua mangsa berjaya dikeluarkan pada pukul 7.16 malam. Semua mangsa hanya mengalami kecederaan ringan dan telah dihantar ke hospital untuk rawatan lanjut,”katanya ketika dihubungi di sini, hari ini.-K! ONLINE


Harapan Tze Liang ke Olimpik berkecai
Oleh MUHAMMAD ZUHAILY BADLISHAH

2 Mei 2021, 9:00 pm
KUALA LUMPUR – Penerjun negara, Ooi Tze Liang terpaksa melupakan hasrat beraksi di pentas Sukan Olimpik 2020 di Tokyo, Jepun pada Julai depan.
Ia selepas atlet berusia 27 tahun itu sekadar menduduki tempat ketujuh bersama pasangannya, Chew Yi Wei dalam aksi final tiga meter (m) seirama pada Piala Dunia Terjun 2021 di Pusat Akuatik Tokyo sebentar tadi.
Tze Liang-Yi Wei sekadar memungut 387.63 mata keseluruhan daripada enam terjunan pada aksi final yang menyaksikan pingat emas dimenangi Jack Laugher dan Daniel Goodfellow dari Britain dengan 440.94 markah.
Pingat perak menjadi milik pasangan Jerman, Patrick Hausding-Lars Rudiger dengan markah 433.92 sementara tempat ketiga dimenangi Nikita Shleikher dan Evgenii Kuznetsov dari Rusia (415.86 mata).
Situasi itu telah menutup peluang Tze Liang untuk membuat penampilan kedua di pentas Sukan Olimpik selepas beraksi dalam acara 10m platform pada edisi 2016 di Rio de Janeiro, Brazil.
Bagaimanapun, Yi Wei masih mempunyai satu peluang terakhir kerana bakal beraksi dalam acara 3m papan anjal individu pada Rabu ini.

Sementara itu, pasangan sensasi negara, Pandelela Rinong dan Leong Mung Yee gagal menaiki podium apabila menduduki tempat keempat pada final acara 10m seirama dengan 288.36 mata.
Mereka tewas kepada Caeli McKay-Meaghan Benfeito dari Kanada yang meraih pingat emas, Lois Toulson-Eden Cheng (Britain) di tempat kedua dan Tina Punzel-Christina Wassen (Jerman) meraih tempat ketiga.
Biarpun gagal membawa pulang pingat, namun tempat Pandelela dan Mung Yee ke Olimpik Tokyo 2020 tidak terjejas selepas mereka sudah melayakkan diri ke temasya berprestij dunia itu sejak tahun lepas lagi. – K! ONLINE


PTPTN lancar pelan strategik bulan depan
Oleh MOHD. RAFIE AZIMI

2 Mei 2021, 9:35 pm
JITRA – Perbadanan Tabung Pendidikan Tinggi Nasional (PTPTN) bakal melancarkan pelan strategik pada awal bulan depan sebagai langkah penambahbaikan bagi memastikannya terus kekal relevan.
Pengerusinya, Datuk Wan Saiful Wan Jan berkata, pelan strategik bagi tempoh lima tahun itu merangkumi aspek penjenamaan, peranan dimainkan serta teknologi digunakan.
“Pihak kami kini berada di peringkat akhir bagi melancarkan pelan strategik tersebut dengan semua perkara yang termaktub di dalamnya menjurus kepada perkhidmatan lebih baik kepada rakyat.
“Antara perkara yang diberi penekanan adalah penjelasan mengenai peranan kita supaya rakyat faham bahawa PTPTN tidak hanya sekadar memberi pinjaman sebaliknya peranan utama kita adalah tabungan, sesuai dengan namanya,” katanya.
Beliau berkata demikian pada sidang akhbar pada Majlis Penyerahan Sumbangan Ihya Ramadan Parlimen Kubang Pasu Anjuran Pusat Khidmat Ahli Dewan Undangan Negeri (ADUN) Bukit Kayu Hitam Dengan Kerjasama PTPTN di Pejabat Agama Daerah Kubang Pasu di sini hari ini.
Sementara itu Wan Saiful berkata, kefahaman rakyat terhadap peranan dimainkan PTPTN dilihat semakin meningkat dengan jumlah tabungan juga kian bertambah sejak beberapa tahun kebelakangan ini.

“Kalau dulu asal sebut PTPTN, yang diingat cuma pinjaman pendidikan saja tetapi kini rakyat mula sedar bahawa kita turut menekankan penabungan dengan jumlahnya meningkat berkali ganda sejak tiga tahun lepas,” tambahnya. – K! ONLINE


Empat tokan dadah diberkas
2 Mei 2021, 8:29 pm
PETALING JAYA – Empat lelaki yang aktif mengedar dadah sejak tiga tahun lalu akhirnya diberkas di sebuah rumah di Kota Damansara, di sini semalam.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, menerusi serbuan kira-kira pukul 7.14 malam itu, beberapa jenis dadah seperti syabu dan heroin turut ditemui dalam rumah berkenaan.
“Syabu seberat 31 gram dan heroin 57.85 gram yang dianggarkan bernilai RM5,124 itu turut dirampas.
“Semakan mendapati suspek yang berusia 31 hingga 43 tahun itu dipercayai aktif mengedar dadah di dalam daerah ini sejak tiga tahun lalu,” katanya dalam satu kenyataan hari ini.
Jelasnya, semakan mendapati kesemua individu yang ditahan mempunyai rekod lampau berkaitan dadah.
“Hasil ujian air kencing yang dijalankan mendapati salah seorang suspek positif dadah jenis methephetamine manakala individu lain didapati negatif.

“Semua suspek direman selama tujuh hari bagi membantu siasatan mengikut Seksyen 39B Akta Dadah Berbahaya 1952 ,” ujarnya. – K! ONLINE


Dua bazar Ramadan di Besut diarah tutup
Oleh MOHD AZLI ADLAN

2 Mei 2021, 8:39 pm
KUALA TERENGGANU – Dua bazar Ramadan di Bukit Kenak dan Kuala Besut yang terletak di daerah Besut diarah tutup selama tujuh hari mulai hari ini berikutan penularan pandemik Covid-19.
Pengarah Kesihatan Terengganu, Dr. Nor Azimi Yunus berkata, kedua-dua bazar Ramadan tersebut diarah tutup sehingga Jumaat ini.
Beliau berkata, penutupan Bazar Ramadan Bukit Kenak dan Kuala Besut dilakukan selepas tiga peniaganya disahkan positif Covid-19.
“Tiga peniaga tersebut merupakan pekerja sebuah kafe di Besut yang didapati positif Covid-19 sebelum ini.
“Sehubungan itu, dua bazar Ramadan berkenaan telah diarah tutup selaras dengan Seksyen 18 (1)(d) Akta Pencegahan dan Pengawalan Penyakit Berjangkit 1988,” katanya di sini hari ini.
Sebelum ini Bazar Ramadan Tok Adis di sini turut berhadapan tindakan ditutup selama dua hari sehingga 18 April lalu kerana kegagalan mematuhi prosedur operasi standard (SOP) norma baharu.

Nor Azimi mengingatkan peniaga dan pengunjung semua bazar Ramadan serta bazar Aidilfitri agar sentiasa mengutamakan SOP ditetapkan bagi mencegah penularan pandemik Covid-19.
Sebanyak 69 lokasi bazar Ramadan dengan 4,326 petak niaga beroperasi di seluruh Teremgganu pada tahun ini. – K! ONLINE


Penunggang basikal diberi pampasan RM41.8 juta
Oleh KOSMO!

2 Mei 2021, 9:00 pm
SINGAPURA – Seorang penunggang basikal warganegara Switzerland berusia 45 tahun menerima pampasan berjumlah S$13.6 (RM41.8 juta) selepas terlibat dalam satu kemalangan di Singapura yang menyebabkan kecederaan pada bahagian otaknya, lapor Mothership semalam.
Ia dipercayai merupakan rekod jumlah bagi kecederaan peribadi, lapor akhbar The Straits Times.
Menurut dokumen undang-undang Singapore Law Watch, ketika kejadian, Christian Joachim Pollmann bertugas sebagai pengarah eksekutif di bank Swiss, Julius Baer.
Pada November 2014, Pollmann sedang mengayuh basikal sepanjang Brickland Road di Jurong  bersama seorang rakan.
Pemandu kereta, Ye Xianrong yang sedang menukar lorong di jalan itu tidak menyedari Pollmann yang sedang berbasikal di hadapannya.
Biarpun menekan brek dengan kuat, lelaki itu telah melanggar Pollmann sehingga dia tercampak daripada basikalnya.

Pollmann mengalami kecederaan serius pada kepala yang memberi kesan kepada ingatannya dan menghabiskan masa selama enam bulan di hospital.
Pada 2016, Xianrong mengaku salah kerana menyebabkan kecederaan serius pada Pollmann, didenda S$5,000 (RM15,386) dan dilarang memandu selama tiga tahun.
Wang pampasan tersebut akan ditanggung oleh insurans Xianrong yang ketika ini sudah pun membuat bayaran interim kepada Pollmann berjumlah S$3.1 juta (RM9.54 juta). -Agensi


Kes hampiri 3,500; semua negeri rekod kes baharu
Oleh SITI A'ISYAH SUKAIMI

2 Mei 2021, 4:50 pm
PUTRAJAYA – Sebanyak 3,418 kes baharu dilaporkan hari ini menjadikan jumlah kes positif Covid-19 sebanyak 415,012 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, Selangor merekodkan kes tertinggi sebanyak 1,200 kes, diikuti oleh Sarawak sebanyak 587 kes dan Kelantan sebanyak 400 kes.
“Negeri lain ialah Johor (213 kes), Kuala Lumpur (198 kes), Terengganu (184 kes), Pulau Pinang (145 kes), Sabah (115 kes), Kedah (101 kes), Perak (77 kes), Negeri Sembilan (73 kes), Melaka (61 kes) dan Pahang (45 kes).
“Seterusnya, Putrajaya (lapan kes), Labuan (tujuh kes) dan Perlis (empat kes),” katanya pada Facebook di sini hari ini. -K!ONLINE


PKP di Selangor palsu
Oleh MOHAMAD NAUFAL MOHAMAD IDRIS

2 Mei 2021, 6:42 pm
SHAH ALAM- Kerajaan Selangor menafikan telah menguar-uarkan keputusan mesyuarat Majlis Keselamatan Negara (MKN) negeri yang telah berlangsung.
Pejabat Menteri Besar Selangor pada hari ini telah membuat keratan grafik menafikan keputusan mesyuarat berkenaan, setelah tular mesej kononnya hasil mesyuarat itu.
Dalam mesej yang ditular itu, terdapat beberapa arahan dan cadangan beberapa perkara yang telah dikeluarkan oleh MKN Selangor.
Antara maklumat yang terkandung dalam mesej itu seperti pelaksanaan Perintah Kawalan Pergerakan (PKP) di seluruh negeri yang dijangka berkuatkuasa antara 4 atau 5 Mei ini.
Selain itu, mesej itu menyebut bahawa pergerakan antara daerah semasa PKP tidak dibenarkan dan semua bazar Ramadan serta pasar malam juga tidak boleh beroperasi.
“Murid yang tinggal di sekolah asrama dibenarkan pulang bersama ibu bapa mereka dalam tempoh dua hari sebelum kuatkuasa PKP,” tulis mesej itu.

Sebelum ini, Menteri Besar Selangor, Datuk Seri Amirudin Shari dalam ciapan akaun Twitternya memaklumkan kerajaan Selangor akan memanggil Jawatankuasa Kerja Keselamatan Negara (Negeri Selangor) pada Jumaat lalu.
Beliau berkata, tujuan mesyuarat itu diadakan bagi meneliti semula pelaksanaan Perintah Kawalan Pergerakan Bersyarat (PKPB) di Selangor.-K! ONLINE


Berbogel tunggang motosikal di jalan raya
Oleh AZAHAR HASHIM

2 Mei 2021, 8:24 pm
KULIM – Seorang lelaki mencuri perhatian pengguna jalan raya di sini apabila menunggang motosikal dalam keadaan berbogel.
Video berdurasi 24 saat itu memaparkan lelaki tersebut menunggang kenderaannya tanpa seurat benang dan dirakamkan pengguna jalan raya lain.
Video tersebut kemudiannya tular di Facebook dan aplikasi WhatsApp sejak semalam.
Satu lagi video berdurasi lima saat menunjukkan individu sama berlegar-legar di hadapan sebuah premis di pekan Kulim turut tular.
Sementara itu, Ketua Polis Daerah Kulim, Superintendan Azhar Hashim berkata, pihaknya masih belum menerima laporan berhubung kejadian.
“Sekiranya terdapat laporan, kita akan menjalankan siasatan lanjut,” katanya ketika dihubungi di sini hari ini. – K! ONLINE


Banjir kilat, 24 penduduk dipindahkan
Oleh ASLIZA MUSA

2 Mei 2021, 5:34 pm
TELUK INTAN – Seramai 24 penduduk dari tiga kampung di sini dipindahkan ke Pusat Pemindahan Sementara (PPS) selepas kediaman mereka dilanda banjir kilat hari ini.
Jurucakap Sekretariat Jawatankuasa Pengurusan Bencana Hilir Perak berkata, kesemua mangsa banjir yang terdiri daripada 10 lelaki, sembilan wanita dan lima kanak-kanak daripada sembilan keluarga kini ditempatkan di Dewan Chikus, Langkap.
Katanya, mereka yang terlibat dari Parit 3, Kampung Batu Pecah, Chikus dan Kampung Belakang Kedai, Degong.
“Banjir kilat berlaku selepas air sungai Batang Padang melimpah akibat hujan lebat sehingga tengah malam tadi yang kemudian memasuki penempatan penduduk pada pukul 12 tengah hari ini.
“Air naik setinggi satu meter di kawasan rumah penduduk dan ketika ini cuaca agak mendung kerana baharu lepas hujan. Paras air Sungai Batang Padang ketika ini berada pada paras 14.50 meter,” katanya ketika dihubungi di sini hari ini.-K! ONLINE


Hasrat pesakit kanser otak beraya di kampung tercapai
Oleh MOHD. RIFAAT ABD. HAMID

2 Mei 2021, 4:55 pm
ALOR SETAR – Hasrat seorang pesakit kanser otak tahap tiga yang mahu pulang beraya di kampung halamannya di Kampung Bukit Hijau, Mukim Derang, Pokok Sena di sini tercapai apabila dia diterbangkan menggunakan helikopter hari ini.
Remaja terbabit, Noraifa Azira Abdul Aziz, 15, menaiki penerbangan ihsan tersebut dari Sekolah Kebangsaan Ulu Melaka, Langkawi dekat sini kira-kira pukul 11.15 pagi.
Usaha itu dilakukan aktivis masyarakat, Natipah Abdul, 38, menerusi bantuan pelbagai pihak termasuk tokoh korporat yang juga Pengarah Urusan Weststar, Tan Sri Syed Azman Syed Ibrahim.
Menurut Natipah, kerja kebajikan itu turut mendapat bantuan Briged Sukarelawan 1Malaysia (BS1M) Sik dan Bomba Sukarela Yayasan Jariah Malaysia (YJM).
“Mereka membantu memindahkan Nuraifa sebaik tiba di Padang Sekolah Kebangsaan Bukit Hijau di sini pada pukul 11.45 tengah hari menggunakan ambulans,” katanya di sini hari ini.
Katanya, Noraifa pada minggu lalu menyatakan hasrat mahu beraya di rumah datuk dan neneknya iaitu Azmi Harun, 63, dan Siti Hawa Osman, 63, di Kampung Bukit Hijau.

“Setiap hari dia akan tanya ibunya bila dia akan dapat pulang ke kampung kerana sudah tiga tahun tidak dapat pulang beraya dan hasrat remaja ini akhirnya dapat direalisasikan,” ujarnya.
Sementara itu, ibu Noraifa Azira, Roslina Aswira, 38 berkata, dia bersyukur kerana hasrat anak sulung daripada lima beradik untuk beraya di kampung bersama datuk dan neneknya tercapai.
Katanya, anaknya itu mula dikesan menghidap penyakit kronik itu semasa berusia lapan tahun dan pembedahan dilakukan untuk membuang ketumbuhan pada kelenjar otak. – K! ONLINE


TikTok lantik CEO baharu dari Singapura
Oleh KOSMO!

2 Mei 2021, 5:00 pm
SINGAPURA – Aplikasi video pendek paling popular, TikTok baru-baru ini melantik Shou Zi Chew dari Singapura sebagai Ketua Pegawai Operasi (CEO), lapor Mothership kelmarin.
Chew sebelum ini memegang jawatan sebagai Ketua Pegawai Kewangan (CFO) untuk TikTok.
Sebelum TikTok, Chew berkhidmat di Xiaomi selama hampir enam tahun bagi jawatan CFO semenjak 2015, sebelum memegang jawatan sebagai pengarah perniagaan antabangsa untuk seketika.
TikTok menyifatkan pelantikan Chew sebagai langkah penyusunan semula secara strategik bagi menyokong pertumbuhan syarikat yang tidak dijangka dan pasukan global.
Sebelum ini, Vanessa Pappas dilantik secara rasmi sebagai Ketua Pegawai Operasi interim bagi TikTok.
Chew yang akan berpangkalan di Singapura mempunyai pengetahuan tinggi dalam industri teknologi berhasrat untuk terus membangunkan pasukan yang kuat bersama pemimpin seperti Pappas. -Agensi


PKP di Mukim Endau dan Triang tamat esok
Oleh AMREE AHMAD

2 Mei 2021, 6:52 pm
PUTRAJAYA – Perintah Kawalan Pergerakan (PKP) di Mukim Endau dan Mukim Triang, Daerah Mersing, Johor sejak 20 April lalu, bakal ditamatkan esok seperti dijadualkan berikutan hanya tiga kes direkodkan daripada keseluruhan 202 ujian saringan dilakukan.
Menteri Kanan (Keselamatan), Datuk Seri Ismail Sabri Yaakob berkata, Kementerian Kesihatan (KKM) mengesahkan trend kes menurun dengan kluster adalah terkawal, malahan dua kes terakhir dilaporkan pada 25 April lalu.
“PKP di dua mukim berkenaan dilaksanakan susulan pengesanan Kluster Air Batang daripada sekumpulan pelawat yang singgah selepas mengunjungi Pulau Tioman, Pahang sebelum itu,” katanya dalam kenyataan hari ini.
Beliau dalam pada itu turut memaklumkan penamatan PKP Diperketatkan (PKPD) di Sekolah Menengah Ugama (Arab) Tarbiah Diniah Tahfiz Bunut Sarang Burung, Tumpat, Kelantan lebih awal daripada yang dijadualkan pada 13 Mei ini.
Sehingga kini ujarnya, pihak KKM melakukan 329 ujian saringan dan daripada jumlah tersebut, hanya 181 disahkan sebagai positif wabak Covid-19.
“Terdapat penurunan kes manakala semua penghidap positif sudah diasingkan dengan mereka dimasukkan ke sebuah pusat kuarantin untuk menerima rawatan lanjut,” jelasnya.-K! ONLINE


Ahli perniagaan pukul, ugut bunuh pemandu peribadi diberkas
2 Mei 2021, 6:00 pm
PETALING JAYA – Seorang ahli perniagaan diberkas selepas dia disyaki menendang bahu dan mengugut untuk menembak pemandu peribadinya dalam kejadian di sebuah rumah di Country Height, Kajang di sini pagi semalam.
Lelaki tempatan berusia 53 tahun itu ditahan kira-kira pukul 4.50 petang oleh pasukan Bahagian Siasatan Jenayah, Ibu Pejabat Polis Daerah (IPD) Kajang.
Ketua Polis Daerah Kajang, Asisten Komisioner Mohd Zaid Hassan berkata, dalam kejadian kira-kira 1.22 pagi, berlaku pertengkaran antara suspek dan mangsa yang berusia 28 tahun itu selepas mereka berdua pulang dari Kuala Lumpur.
“Ketika pertengkatan berlaku, suspek mengugut untuk menembak mangsa sekiranya mangsa keluar dari rumahnya selain mengeluarkan kata-kata kesat dan menendang mangsa di bahagian bahu.
“Suspek juga bertindak merosakkan motosikal milik mangsa hingga menyebabkan mangsa bimbang dengan keselamatan diri lalu meminta bantuan orang ramai untuk melarikan diri,” ujarnya dalam kenyataan hari ini.
Jelasnya, mangsa kemudiannya membuat laporan di Balai Polis Kajang kira-kira pukul 9.15 pagi pada hari yang sama.

“Siasatan lanjut sedang dijalankan bagi mengenal pasti punca kejadian dan suspek direman dua hari sehingga esok,” ujarnya.
Katanya, kes disiasat di bawah Seksyen 323, Seksyen 506, Seksyen 427 dan Seksyen 341 Kanun Keseksaan kerana mendatangkan kecederaan, melakukan ugutan jenayah, melakukan perbuatan khianat serta melakukan halangan salah terhadap mangsa.
Terdahulu, satu video berdurasi tiga minit 29 saat tular di laman sosial memaparkan pemandu berkenaan merakam majikannya yang mengugut dan menendangnya di hadapan rumah ahli perniagaan tersebut. – K! ONLINE


Boleh melancong tapi tiada rumah terbuka
Oleh KOSMO!

2 Mei 2021, 8:04 pm
JAKARTA – Kerajaan Kota Bekasi, Indonesia mengumumkan beberapa peraturan Aidilfitri 2021 termasuk melarang aktiviti rumah terbuka namun membenarkan pembukaan atau operasi kawasan pelancongan, lapor Suara.com semalam.
Ketua Pelancongan dan Kebudayaan Bandar Bekasi, Ridwan berkata tarikan pelancong di Bekasi kekal dibuka ketika sambutan Hari Raya Aidilfitri.
Bagaimanapun, orang ramai perlu mematuhi protokol kesihatan yang ketat bagi mengelak penularan wabak Covid-19 ketika Aidilfitri.
“Pusat pelancongan masih dibuka cuma perlu patuhi protokol kesihatan,” kata Ridwan.
Tambah Ridwan, pihaknya bekerjasama dengan Polis PP Kota Bekasi yang mengizinkan kawasan pelancongan dibuka serta memaklumkan panduan yang perlu diikuti pengusaha pusat pelancongan.
Larangan tersebut bertujuan untuk memperketat rangka Adaptasi Gaya Hidup Baru (ATHB) bagi melindungi kerajaan dan orang ramai daripada risiko menyebarkan Covid-19 di Bekasi.

Sebelum ini, kerajaan Bekasi mengeluarkan surat larangan rumah terbuka Aidilfitri yang dijangka jatuh pada 13 Mei ini. – Agensi


Lelaki maut jatuh tingkat 23 kondominium
Oleh IVAN AMIRUL

2 Mei 2021, 8:04 pm
PENAMPANG – Seorang lelaki berusia 27 tahun maut selepas terjatuh dari tingkat 23 sebuah kondominium di Jalan Bundusan semalam.
Mangsa dijumpai orang awam dalam keadaan terbaring dan berlumuran darah di tingkat bawah kondominium berkenaan kira-kira pukul 7 malam.
Ketua Polis Daerah Penampang, Deputi Superintendan Mohd Haris Ibrahim berkata, sepasukan polis ke lokasi kejadian untuk pemeriksaan lanjut sejurus dimaklumkan mengenai kejadian terbabit.
“Kita menemui mangsa dalam keadaan tertiarap di tingkat bawah kondominium itu dan didapati sudah meninggal dunia.
“Siasatan awal mendapati, lelaki terbabit dipercayai terjatuh dari tingkat 23 kondominium berkenaan ketika memanjat untuk cuba masuk ke rumah sewa teman wanitanya melalui tingkap di bahagian dapur.
“Mayat mangsa telah dibawa ke Unit Forensik Hospital Queen Elizabeth (HQE) untuk tindakan lanjut dan kes diklasifikasikan sebagai mati mengejut,” katanya ketika dihubungi Kosmo! hari ini.-K! ONLINE


40 sekolah di Johor ditutup
Oleh MOHAMAD FAIZAL HASHIM

2 Mei 2021, 4:04 pm
JOHOR BAHRU – Sebanyak 40 buah sekolah rendah, sekolah menengah dan sekolah jenis kebangsaan Cina (SJKC) di negeri ini ditutup selepas dikesan terdapat penularan wabak Covid-19.
Pengerusi Jawatankuasa Pendidikan, Penerangan, Warisan dan Budaya negeri, Mazlan Bujang berkata, tempoh penutupan sekolah itu berbeza-beza mengikut keadaan sekolah masing-masing.
Katanya, daripada jumlah tersebut, sebanyak 16 buah sekolah ditutup pada hari ini dan dua sekolah yang ditutup semalam.
“Antara sekolah yang ditutup hari ini ialah Sekolah Menengah Kebangsaan (SMK) Bandar Seri Alam, SMK Seri Perling, Sekolah Kebangsaan (SK) Taman Mutiara Rini, SMK Seri Alam 2 dan SJKC Ping Ming.
“Turut ditutup ialah sekolah SK Taman Suria, SK Taman Skudai Baru, SMK Taman Nusa Damai, SK Bukit Mutiara, SMK Dato’ Usman Awang dan SK Pengkalan Rinting. Kesemua semua sekolah ini ditutup selama dua hari mengikut surat dikeluarkan Kementerian Pendidikan (KPM),” katanya dalam kenyataan hari ini.
Turut ditutup selama dua hari ialah SK Senai Utama, SK Kota Masai, SK Tanjung Puteri Resort, SMK Dato Abdul Rahman Andak, SK Bandar Uda 2 dan SK Peserai.

Mazlan memberitahu, SMK Agama Johor Bahru adalah sekolah paling lama ditutup selama 15 hari sejak 22 April lalu hingga Khamis ini.
Jelasnya, tempoh asrama sekolah harian itu ditutup lebih lama berbanding yang lain kerana Perintah Kawalan Pergerakan Diperketatkan (PKPD) buat kali kedua.
“Tiga buah sekolah di kawasan Pejabat Pendidikan Daerah (PPD) Kota Tinggi dan PPD Pasir Gudang dikenakan pelanjutan sehingga tujuh hari.
“Ia melibatkan sekolah SK Seri Saujana di Kota Tinggi serta SJKC Ban Foo dan SMK Ulu Tiram di kawasan PPD Pasir Gudang,” katanya.
Dalam pada itu, beliau berkata, SMK Dato Hassan Haji Yunos di Kluang, SK Infant Jesus Convent di Johor Bahru dan SK Bandar Seri Alam di Pasir Gudang sudah kembali beroperasi pada 1 Mei selepas ditutup enam hari. – K! ONLINE


Mat rempit bising ganggu penduduk ditahan
Oleh ASLIZA MUSA

2 Mei 2021, 4:17 pm
IPOH – Kegiatan sekumpulan mat rempit berlumba dan membuat bising pada setiap malam minggu berakhir apabila ‘litar perlumbaan’ mereka di Taman Desa Aman, Jalan Pasir Puteh di sini, diserbu polis awal pagi tadi.
Dalam operasi pada pukul 3 pagi itu, seorang pelajar lelaki berusia 15 tahun antara sepuluh penunggang motosikal yang ditahan dalam Op Samseng Jalanan.
Operasi itu disertai lima pegawai dan 22 anggota Jabatan Siasatan dan Penguatkuasaan Trafik (JSPT) Perak dan Bahagian Siasatan dan Penguatkuasaan Trafik (BSPT) Ipoh.
Ketua JSPT Perak, Superintenden Azizan Hassan berkata, serbuan itu dijalankan selepas menerima aduan penduduk yang mendakwa diganggu bunyi bising deruman motosikal pada setiap malam minggu.
Katanya, berikutan aduan itu, pihaknya menjalankan risikan dan pemantauan selama dua minggu di kawasan tersebut sebelum serbuan dijalankan hari ini.
“Ketika operasi dijalankan, kesemua lelaki berusia lingkungan 15 hingga 30 tahun itu sedang leka berlumba dan menunggang motosikal secara merbahaya.

“Kesemua mereka yang berkumpul di kawasan itu didapati sedang melakukan aksi seperti wheelie, zig zag dan menunggang dalam keadaan laju sambil menundukkan badan.
“Aksi tersebut bukan sahaja bahaya kepada diri sendiri malah pengguna jalan raya lain,” katanya di sini hari ini.
Menurut beliau, siasatan mendapati kumpulan berkenaan akan berkumpul di kawasan tersebut untuk menjalankan aktiviti mereka bermula pukul 1 pagi.
Katanya, mereka yang ditahan dibawa balik ke Ibu Pejabat Polis Daerah (IPD) Ipoh untuk siasatan lanjut di bawah Seksyen 42(1) Akta Pengangkutan Jalan 1987.
“Dalam operasi itu, sebanyak 74 saman dikeluarkan bagi pelbagai kesalahan termasuk tidak mempunyai lesen, ubah suai ekzos dan kenderaan, nombor plat, tiada insurans dan cermin sisi,” katanya. – K! ONLINE


Bilik ‘kubur’ untuk disewa RM1,132 sebulan
Oleh KOSMO!

2 Mei 2021, 4:30 pm
LONDON – Sebuah bilik kecil yang disamakan dengan kubur kerana amat sempit mengundang kecaman netizen kerana harga sewanya mencecah £200 (RM1,132) sebulan, lapor akhbar Daily Mail, kelmarin.
Tterletak di Greater Manchester, England bilik itu digambarkan sebagai ‘kediaman taman persendirian satu bilik’ yang dilengkapi kemudahan internet tanpa wayar (WiFi) manakala sewa yang diminta termasuk kos semua bil.
Berdasarkan gambar yang dikongsikan, bahagian luar bilik itu kelihahatan seperti sebuah pondok di kebun manakala dalamannya yang menampakkan saiznya yang sempit.
Bilik itu tidak mempunyai pintu antara ruang tamu dengan bilik air, selain tandas terletak di atas katil sementara.
“Bilik moden persendirian yang baru dibina. Terdapat rakaman televisyen litar tertutup (CCTV) dan parkir di bahagian luar kediaman.
“Sebuah bilik yang lengkap dengan bilik mandi, sinki, tandas dengan air sejuk dan panas. Didatangkan dengan sofa baldu baharu berwarna kelabu.

“Pemanas elektrik, WiFi berkelajuan tinggi, televisyen pintar yang lengkap dengan YouTube, Netflix dan lain-lain,” tulis pemilik bilik itu pada ruangan maklumat mengenainya.
Gambar-gambar bilik itu turut dikongsi di Twitter dengan ramai pengguna yang meninggalkan komen tidak berpuas hati serta kecaman.
“Mangkuk tandas itu bernilai £50 (RM283), di mana anda perlu membuang sendiri sisa buangan,” tulis seorang pengguna. – Agensi


Polis siasat Majlis Berbuka Puasa dan Rapatkan Saf
2 Mei 2021, 4:38 pm
PETALING JAYA – Polis mengesahkan membuka kertas siasatan terhadap penganjuran Majlis Berbuka Puasa dan Rapatkan Saf yang didakwa melanggar prosedur operasi standard (SOP) Perintah Kawalan Pergerakan Bersyarat (PKPB) di Hotel Westin di sini pada Khamis lalu.
Ketua Polis Daerah Dang Wangi, Asisten Komisioner Mohamad Zainal Abdullah berkata, pihak polis sudah mengambil keterangan empat individu terdiri daripada tiga penganjur dan seorang pihak pengurusan hotel.
“Hasil penelitian mendapati wujudnya pelanggaran SOP penganjuran majlis sosial dengan tiada penjarakan fizikal sekurang-kurangnya satu meter bagi setiap individu.
“Kita akan panggil kesemua yang terlibat untuk memberi keterangan dan setakat ini empat individu sudah dipanggil termasuk tiga penganjur dan seorang pihak pengurusan hotel,” ujarnya dalam kenyataan hari ini.
Jelasnya, kes tersebut disiasat di bawah Seksyen 21 A Akta Pencegahan Dan Pengawalan Penyakit Berjangkit 1988 dan Peraturan 19 Peraturan-Peraturan Pencegahan Dan Pengawalan Penyakit Berjangkit (Langkag-langkah di dalam Kawasan Tempatan Jangkitan ) Kawalan Pergerakan Bersyarat (No 4) 2021.
Ujar beliau lagi, kertas siasatan akan diserahkan kepada Timbalan Pendakwa Raya apabila siasatan lengkap.

“Orang ramai diseru untuk terus mematuhi SOP dan kegagalan berbuat demikian membolehkan tindakan diambil di bawah undang-undang diperuntukan,” ujarnya.
Terdahulu, pada majlis itu antara artis yang hadir adalah penyanyi rap terkenal, Caprice, Ashraf Muslim, Heliza Helmi, Iman Troye, Mawar Rashid dan PU Hafiz. – K! ONLINE


Majlis tahnik anak Siti Nurhaliza pula dikecam
Oleh NUR EMIRA SAIZALI

2 Mei 2021, 3:58 pm
PETALING JAYA – Penyanyi nombor satu negara dihujani kecaman netizen selepas didakwa menjemput beberapa pendakwa bebas dari negeri lain ke majlis tahnik anak lelakinya, Muhammad Afwa baru-baru ini.
Pertikaian tersebut timbul selepas beberapa keping foto memaparkan seorang menteri dan pendakwah bebas terkenal dilihat hadir ke majlis berkenaan yang diadakan di kediamannya pada Khamis lalu.
Difahamkan acara aqiqah sempena kelahiran bayi serta sambutan maulid nabi turut diadakan pada majlis sama.
Susulan daripada foto tular berkenaan, netizen  mempersoalkan bagaimana salah seorang pendakwah yang dipercayai menetap di Terengganu dibenarkan merentas negeri untuk hadir ke majlis berkenaan.
Malah, terdapat juga netizen yang melahirkan rasa terkilan terhadap penganjuran majlis berkenaan disaat semua rakyat Malaysia dilarang merentas negeri selain tujuan kecemasan.
“Itu majlis tahnik sahaja, mengapa dia (pendakwah) dibenarkan merentas negeri?

“Agak terkilan dengan apa yang dilakukan oleh penyanyi nombor satu negara. Harap ada penjelasan,” tulis netizen dipercayai merujuk kepada Ustaz Azhar Idrus yang turut hadir pada majlis berkenaan.
Rata-rata netizen menganggap pelantun lagu Kuasa Cintamu itu kurang sensitif dengan keluhan orang ramai berkaitan isu rentas negeri. Majlis berkenaan disempurnakan dengan kehadiran ilmuan agama termasuk Menteri di Jabatan Perdana Menteri (Hal Ehwal Agama), Datuk Dr. Zulkifli Mohamad al-Bakri, Ustaz Don Daniyal, Ustaz Azhar Idrus dan Ustaz Iqbal Zain Al Jauhari.
Untuk rekod, pada 18 April lalu, Siti selamat melahirkan Muhammad Afwa di sebuah pusat perubatan di ibu negara. -K! ONLINE


260,000 vaksin AstraZeneca habis ditempah
Oleh LUQMAN RIDHWAN MOHAMED NOR

2 Mei 2021, 3:52 pm
PETALING JAYA – Kesemua 260,000 vaksin AstraZeneca habis ditempah oleh orang ramai dalam tempoh tiga jam sahaja sejak ia dibuka pada pukul 12 tengah hari tadi.
Pemantauan Kosmo! di laman Twitter Menteri Penyelaras Program Imunisasi Covid-19 Kebangsaan (PICK), Khairy Jamaluddin Abu Bakar mendapati orang ramai berkongsi rasa gembira setelah berjaya menempah slot suntikan vaksin AstraZeneca.
Sementara itu, Khairy Jamaluddin dalam ciapannya mengesahkan semua slot suntikan vaksin AstraZeneca sudah habis ditempah kira-kira pukul 3.20 petang.
Kesemua slot vaksin AstraZeneca habis ditempah.
“Saya meminta maaf atas gangguan sistem (ketika tempahan dibuka). Anda masih boleh klik pada kotak kelabu bagi meletakkan diri di dalam senarai menunggu untuk dua jam berikutnya.
“Kami akan berikan tarikh janji temu menerusi MySejahtera atau khidmat pesanan ringkas dalam masa terdekat,” katanya.
Rata-rata pengguna di laman Twitter menyatakan menempah slot janji temu vaksin itu seolah-olah membeli tiket konsert artis terkenal.

“Selepas berhempas pulas menunggu sistem yang asyik ‘loading’ akhirnya dapat juga, syukur,” jelasnya.


China kuat kuasa undang-undang cegah pembaziran makanan
Oleh KOSMO!

2 Mei 2021, 4:00 pm
BEIJING – Pemerintah China menguatkuasakan beberapa undang-undang yang disasarkan untuk mengurangkan sisa makanan di negara itu, lapor laman berita Nikkei Asia, kelmarin.
Undang-undang baharu itu termasuk denda sehingga 100,000 yuan (RM63,257) kepada penyiar dan perkhidmatan penstriman mempromosikan tabiat makan secara lahap dan membazir.
Penguatkuasaan tersebut sebagai menyahut seruan Presiden, Xi Jinping untuk meningkatkan kesedaran berkaitan keselamatan makanan. Undang-undang itu turut menyasarkan restoran yang menyediakan makanan berlebihan kepada pengunjung.
Di China, restoran menyediakan makanan dalam kuantiti yang banyak sebagai tanda mengalu-alukan kedatangan tetamu.
Susulan undang-undang baharu itu, restoran kini dibenar mengutip bayaran pembuangan sampah daripada pelanggan yang meninggalkan sisa makanan dengan banyak pada pinggan mereka.
Restoran yang menerima tempahan berlebihan daripada pelanggan pula akan diberi amaran dan boleh denda sehingga 100,000 yuan (RM63,257) jika mengulangi kesalahan sama.

Selain itu, kafeteria pejabat dan sekolah serta aplikasi penghantaran makanan turut digesa mengambil langkah untuk mengurangkan sisa buangan makanan.
Pasar raya turut diarah untuk menguruskan masalah makanan yang menghampiri tarikh luput dan menjualnya secara pukal.
Kesemua peraturan dan undang-undang tersebut adalah susulan kenyataan Jinping pada Ogos tahun lepas yang menggesa orang ramai untuk melihat isu keselamatan makanan sebagai satu krisis.
Beliau melarang orang ramai untuk menikmati makanan dan minuman dalam kuantiti yang banyak.
Sebahagiannya merupakan jangkaan yang berpunca daripada ketegangan berlarutan antara China dan Amerika Syarikat, di mana China mengimport soya dan jagung dari negara itu.
Restoran di bandar-bandar di China membazirkan sehingga 18 juta tan makanan setahun, jumlah yang mencukupi untuk memberi makan kepada 50 juta penduduk, demikian menurut Akademi Sains Sosial China dan beberapa institusi lain. – Agensi


Bekas pemain bola sepak tubuh NGO, bantu asnaf
Oleh ZAKKINA WATI AHMAD TARMIZI

2 Mei 2021, 4:06 pm
SEREMBAN – Seorang bekas pemain bola sepak, turut sama tidak ketinggalan mengambil keberkatan bulan Ramadan dengan membantu golongan kurang berkemampuan.
Efendi Abd. Malek, 43, bekas penyerang pasukan Negeri Sembilan yang kini Pengerusi Persatuan Sukarelawan Sosial Al-Khair (PSSAK) berkata, idea asalnya menubuhkan sebuah pertubuhan bukan kerajaan (NGO) adalah untuk membantu golongan memerlukan terutama mereka yang terkesan akibat pandemik Covid-19.
“Walaupun masih berkhidmat sebagai jurulatih di Akademi Mokhtar Dahari (AMD) namun pembabitan dalam NGO memberi peluang kepada saya untuk mendekati masyarakat dengan lebih dekat di pelbagai peringkat.
“Memang bukan mudah untuk bergerak aktif dalam aktiviti sukarela kerana perlu membahagikan masa dengan tugas hakiki tetapi dengan sokongan ahli keluarga ia boleh dilakukan dengan baik,” katanya ketika ditemui selepas Program Projek Amal Raya di Taman Matahari Height, Senawang di sini semalam.
Menurut Efendi, memang menjadi hasratnya sekian lama untuk menggunakan masa lapang dengan sebaik mungkin bagi membantu masyarakat atau golongan yang kurang bernasib baik.
“Dalam program hari ini, seramai 26 keluarga asnaf daripada kariah Masjid Taman Senawang Jaya menerima bantuan barangan keperluan harian dan persiapan Aidilfitri. Alhamdullillah, program ini mencapai matlamatnya dan kami berharap bantuan ini serba sedikit dapat meringankan beban mereka.

“Program hari ini, saya juga dibantu oleh isteri, Khairolina Kamat dan kami mendapat kerjasama daripada beberapa individu yang turut menyumbang daripada segi kewangan dan barangan keperluan harian termasuk dari pihak Baitulmal Seremban dalam mengenal pasti penerima yang layak,” katanya. – K! ONLINE


Malaysia rekod kes pertama mutasi Covid-19 dari India
Oleh KOSMO!

2 Mei 2021, 3:15 pm
PETALING JAYA – Malaysia merekodkan kes pertama kemasukan varian Covid-19 dari India dengan mutasi berganda dikenali sebagai B.1.617.1.
Menteri Kesihatan, Datuk Seri Dr. Adham Baba dalam satu kenyataan berkata, mutasi itu dikenal pasti hasil analisis keseluruhan jujukan genom (WGS) selepas saringan dibuat di pintu masuk utama negara.
Menurutnya, ia melibatkan kemasukan seorang rakyat India yang melakukan saringan di Lapangan Terbang Antarabangsa Kuala Kumpur (KLIA).
“Varian ini mula ditemui di India pada 27 April lalu sebelum menular di sekurang-kurangnya 17 negara di seluruh dunia, tiga hari kemudian,” katanya dalam satu kenyataan hari ini.
Adham berkata, kes mutasi berganda itu difahamkan telah menyumbang hampir 60 peratus daripada penularan secara besar-besaran di India ketika ini. – K! ONLINE


AstraZeneca, PWTC sohor kini di Twitter
Oleh AHMAD SHAHERMAN SHAMSURI

2 Mei 2021, 4:26 pm
PETALING JAYA – Vaksin AstraZeneca dan PWTC sohor kini di Twitter selepas Jawatankuasa Khas Jaminan Akses Bekalan Vaksin Covid-19 (JKJAV) membuka slot tempahan untuk mendapatkan vaksin itu kira-kira pukul 12 tengah hari tadi.
Vaksin itu umpama pisang goreng panas apabila orang ramai berebut-rebut mendapatkan slot di empat Pusat Pemberian Vaksin (PPV) iaitu Pusat Dagangan Dunia Kuala Lumpur yang dulu dikenali PWTC, Pusat Persidangan Ideal Shah Alam, Dewan 1, Bangunan Peperiksaan Universiti Malaya dan Dewan Gemilang, Universiti Kebangsaan Malaysia.
Sebelum slot janji temu vaksin itu habis licin, hanya yang masih tinggal di PWTC yang menyebabkan ia menjadi sohor di laman Twitter.
Tinjauan Kosmo! di laman Twitter mendapati, sehingga pukul 3.30 petang tadi perkataan ‘AstraZeneca’ telah diciap lebih 13,700 kali dan ‘PWTC’ lebih 4,815 kali.
Menjengah ke ruangan komen, ada netizen mendakwa ‘perebutan’ untuk mendapatkan slot tempahan vaksin itu umpama seperti mendapatkan tiket konsert.
“Selepas bertungkus-lumus menggunakan telefon bimbit dan komputer riba, akhirnya saya berjaya.

“Shah Alam asyik gagal je, jadi saya cuba secara ‘random’ di PWTC. Macam nak beli tiket konsert,” ciap netizen yang dikenali sebagai Butter Moon.
Selain itu, ada juga netizen yang menganggap dirinya sangat bertuah seperti memenangi ‘loteri’ selepas berjaya menempah slot untuk mendapatkan vaksin tersebut seperti caipan oleh Visithra Manikam.
“Rasa seperti menang loteri, ia sangat ekslusif. Tetapi jika umum PKP (Perintah Kawalan Pergerakan) bagaimana saya mahu ke sana,” soalnya.
Selain PWTC, tempahan untuk mendapatkan vaksin AstraZeneca turut dibuka di Ideal Covention Center Shah Alam (IDCC), Dewan 1, Bangunan Peperiksaan Universiti Malaya dan Dewan Gemilang Universiti Kebangsaan Malaysia.
Ciapan Khairy Jamaluddin yang mengesahkan slot tempahan vaksin AstraZeneca telah habis.
Terdahulu Kosmo! melaporkan tempahan untuk mendapatkan vaksin AstraZeneca secara sukarela sudah dibuka secara rasmi kepada penduduk Selangor dan Kuala Lumpur mulai pukul 12 tengah hari tadi.
Menteri Penyelaras Program Imunisasi Covid-19 Kebangsaan (PICK), Khairy Jamaluddin Abu Bakar berkata, orang ramai dibenarkan memilih satu satu tarikh dan satu Pusat Pemberian Vaksin (PPV) sahaja.
Tempahan vaksin tersebut dilaksanakan berdasarkan kaedah first-come, first-served melalui pendaftaran di laman web JKJAV, www.vaksincovid.gov.my. – K! ONLINE


Mayat remaja terjatuh laut ditemukan
Oleh ZAKKINA WATI AHMAD TARMIZI

2 Mei 2021, 3:05 pm
PORT DICKSON – Mayat seorang remaja lelaki berusia 16 tahun yang sebelum ini dikhuatiri lemas selepas terjatuh ke dalam laut semasa memasang jaring semalam di Pangkalan Jeti Kampung Kuala Lukut Kecil dekat sini ditemukan kira-kira pukul 12.35 tengah hari tadi.
Komander Operasi Penguasa Kanan Bomba 2, Jelani Ahad berkata, selepas mayat mangsa, U. Prakash, ditemukan dalam keadaan terapung kira-kira 50 meter dari kawasan mangsa dilaporkan jatuh.
“Pihak bomba menjumpai mangsa apabila ternampak satu objek terapung timbul di atas permukaan air dan kami dimaklumkan kawasan tersebut dalam jarak 50 meter dari kawasan mangsa jatuh.
“Mangsa dikatakan jatuh dalam jarak 450 meter dari jeti. Pihak bomba telah menjalankan operasi sejak petang semalam lebih kurang 21 jam daripada mangsa dilaporkan hilang dan operasi mencari dan menyelamat ditamatkan pada pukul 1.15 petang tadi,” katanya kepada pemberita di sini hari ini.
Prakash, pelajar tingkatan empat Sekolah Menengah Kebangsaan (SMK) Raja Jumaat lemas selepas terjatuh semasa memasang jaring bersama bapa saudaranya, M.Nariasamy, 62, kira-kira pukul 6.15 petang semalam.
Sementara itu, menurut Jelani, ketika dijumpai, tiada sebarang kecederaan dan mayat mangsa berada dalam keadaan sempurna.

“Kami telah menggerakkan aset operasi dan menyelamat iaitu empat buat bot dan empat buah kayak dari Balai Bomba Port Dickson dan Telok Kemang termasuk melibatkan 34 orang anggota.
“Pada masa yang sama kami juga menggerakkan seramai 13 orang daripada unit Pasukan Penyelamat Di Air (PPDA) dari Balai Bomba Jempol untuk melakukan selaman,” katanya.
Mayat mangsa telah diserahkan kepada pihak polis untuk siasatan lanjut. – K! ONLINE


Jiran bina pagar najis lembu selepas bergaduh
Oleh KOSMO!

2 Mei 2021, 3:07 pm
WASHTENAW, MICHIGAN – Akibat bertelingkah dengan jiran, seorang lelaki di negeri Michigan bertindak membina pagar menggunakan najis lembu di antara rumah mereka, lapor akhbar New York Post kelmarin.
Tembok sepanjang 76.2 meter itu dibina selepas berlakunya pertikaian tentang isu tanah antara kedua-dua jiran itu tahun lepas.
“Kebiasannya, orang menaburkan najis lembu di kawasan padang. Namun, dia membuat sempadan menggunakan najis tersebut,” ujar seorang jiran terbabit, Wayne Lambarth kepada stesen televisyen tempatan, Fox2.
Menurut Lambarth, datuknya membangunkan tanah ladang Lodi Township itu kira-kira 100 tahun lepas.
Bagaimanapun, pada tahun lepas, dia dan jirannya bertelingkah mengenai sempadan tanah tersebut.
Pertikaian itu menyebabkan jirannya membuat keputusan untuk membina sendiri tembok sempadan diperbuat daripada najis lembu.

“Itu bukan tembok najis, itu adalah pagar kompos,” ujar jirannya ketika disoal oleh Lambarth mengenai tindakannya itu.
Turut terkesan daripada tindakan itu adalah penyewa rumah Lambarth, Jaidyn Schwarzel dan Coyne Gatto yang terpaksa menghidu bau busuk akibat najis lembu tersebut.
“Saya tidak boleh membiarkan tingkap terbuka kerana kesemua bahagian rumah akan berbau busuk,” ujar Gatto.
Meskipun telah membuat aduan, pihak berkuasa tidak dapat meruntuhkan tembok sempadan itu kerana secara teknikal, tembok sempadan itu berada dalam kawasan tanah lelaki tersebut. – Agensi


Instagram Neelofa tertinggi pengikut di Malaysia
Oleh NUR EMIRA SAIZALI

2 Mei 2021, 3:09 pm
PETALING JAYA – Meskipun dilanda 1,001 badai, selebriti berniqab terkenal, Neelofa terus gah dalam media sosial sebagai selebriti tanah air paling ramai pengikut Instagram setakat ini.
Berdasarkan hasil tinjauan Kosmo! Online, sehingga hari ini pemilik nama penuh Noor Neelofa Mohd Noor, 32, itu memiliki sebanyak 8.6 juta pengikut Instagram.
Jumlah berkenaan sekali gus meletakkan dirinya sebagai selebriti paling berpengaruh dalam Instagram Malaysia seterusnya mengenepikan pemegang tangga pertama terdahulu iaitu Datuk Seri Siti Nurhaliza dengan 8.2 juta pengikut ketika ini.
Catatan tersebut juga membuktikan segala kecaman-kecaman netizen yang kononnya ingin memboikot isteri kepada pendakwah bebas, Haris Ismail itu pelbagai kontroversi seperti pelanggaran prosedur operasi standard (SOP) dan selipar penunggang agama sebelum ini sekadar sia-sia.
Sebaliknya, segala kekecohan yang berlaku seperti teka-teki tarikh pernikahan, lawatan kerja bulan madu dan langgar SOP sebenarnya memanaskan lagi pengaruh dan kuasa media sosial isteri PU Riz itu serta keluarganya. Tidak hairanlah jika sebelum ini mereka pernah digelar Kardashian Kelantan.
Berdasarkan hasil tinjauan, selain Neelofa dan Siti Nurhaliza, selebriti versatil, Zizan Razak juga antara artis tanah air dengan jumlah pengikut yang ramai iaitu 7.8 juta, diikuti Nora Danish (7.3 juta) dan Mira Filzah (7.2 juta).

Untuk rekod, Kosmo Online! pada 12 Ogos tahun lalu melaporkan Siti merupakan selebriti tanah air yang mempunyai jumlah pengikut Instagram paling ramai, diikuti Neelofa (7.6 juta), Zizan Razak (7.4 juta) dan Nora Danish (7.1 juta).
Minggu lalu, bekas pengacara MeleTOP itu dan beberapa ahli keluarganya lain turut dikenakan kompaun yang keseluruhannya berjumlah RM60,000 atas kesalahan melanggar SOP majlis perkahwinan serta urusan rentas negeri.- K! ONLINE


Pekerja kilang positif Covid-19 mati dibunuh
Oleh MOHAMAD NAUFAL MOHAMAD IDRIS

2 Mei 2021, 2:03 pm
KUALA LANGAT – Seorang pekerja kilang warga Bangladesh yang positif Covid-19 mati ditikam di bahagian dada oleh rakan senegaranya dalam kejadian di rumah kongsi pembinaan kilang kertas Bandar Perindustrian Mahkota Banting, kelmarin.
Dalam kejadian kira-kira pukul 9 malam itu, mangsa dikenali Babu berusia 44 tahun maut di lokasi kejadian selepas tikaman itu terus mengenai jantungnya.
Ketua Polis Daerah Kuala Langat, Superintendan Azizan Tukiman berkata, siasatan awal mendapati terdapat 140 pekerja asing yang tinggal di rumah kongsi dengan kesemuanya dikehendaki menjalani saringan Covid-19 pada Rabu lalu.
Katanya, hasilnya kira-kira 30 orang didapati positif dan ditempatkan di satu kawasan berhampiran rumah kongsi untuk proses kuarantin.
“Berdasarkan siasatan dapati punca pergaduhan ekoran suspek telah mengeluarkan barang-barang kepunyaan mangsa dari rumah kongsi tanpa kebenarannya.
“Pertengkaran berlaku yang seterusnya membawa pergaduhan melibatkan lima warga Bangladesh dengan seorang daripadanya mati selepas tikaman pemutar skru mengenai jantungnya. Dua lagi rakan mangsa cedera di bahagian perut akibat terkena tikaman daripada senjata sama,” katanya ketika dihubungi Kosmo! hari ini.

Beliau memberitahu, kesemua yang terlibat dalam pergaduhan tersebut adalah positif Covid-19.
Tambah Azizan, dua suspek yang melarikan diri susulan kes itu kemudiannya berjaya diberkas enam jam kemudian kira-kira pukul 3.30 pagi semalam.
“Kedua-dua suspek berusia 42 dan 44 tahun itu ditangkap hadapan sebuah premis perniagaan kayu di persimpangan Taman Manggis Jaya.
“Mereka turut mengaku telah bergaduh dengan mangsa dan menikam dengan menggunakan pemutar skru,” jelasnya.
Beliau menegaskan siasatan lanjut masih dijalankan dan kes disiasat mengikut Seksyen 302 Kanun Keseksaan. – K! ONLINE


Gagal seludup ubat batuk ke Thailand
Oleh NORLIDA AKMAR IDROS

2 Mei 2021, 2:47 pm
KUALA PERLIS – Cubaan seorang lelaki menyeludup 390 botol ubat batuk ke Thailand dengan menggunakan sampan menerusi perairan ini berjaya digagalkan Pasukan Polis Marin (PPM) Wilayah Satu dalam Op Benteng hari ini.
Sampan dikendalikan seorang tekong itu dikesan dalam keadaan mencurigakan di kawasan perairan berhampiran Jeti Kastam Kuala Perlis kira-kira pukul 12.30 tengah malam.
Komander PPM Wilayah Satu, Asisten Komisioner Rosman Ismail berkata, bertindak atas maklumat Unit Risikan PPM Kuala Perlis dan Unit Risikan Agensi Kawalan Sempadan Malaysia (Aksem), bot ronda PSC 49 berjaya mengesan kedudukan sampan tersebut.
“Tekong sampan itu bagaimanapun bertindak memecut laju menghala ke kawasan darat sebelum melarikan diri,” katanya dalam satu kenyataan di sini hari ini.
Katanya, pemeriksaan lanjut terhadap sampan tersebut menemui empat bungkusan plastik hitam berisi sejumlah botol putih jenama Dynadril mengandungi cecair hitam disyaki ubat batuk. – K! ONLINE


Lebih 160,000 permohonan suntikan sukarela AstraZeneca diterima
Oleh NOR IDAYU BOSRO

2 Mei 2021, 2:27 pm
PUTRAJAYA – Tempahan untuk mendapatkan vaksin AstraZeneca secara sukarela di Kuala Lumpur dan Selangor mendapat sambutan amat menggalakkan daripada orang ramai selepas lebih 160,000 permohonan diterima dalam tempoh kurang sejam.
Menteri Penyelaras Program Imunisasi Covid-19 Kebangsaan (PICK), Khairy Jamaluddin Abu Bakar berkata, terdapat kira-kira 100,000 permohonan lagi yang masih ada buat masa ini.
Sebelum ini, beliau memaklumkan bahawa orang ramai dibenarkan memilih satu tarikh dan satu Pusat Pemberian Vaksin (PPV) sahaja bagi mendapatkan suntikan vaksin tersebut.
Kosmo! Online semalam melaporkan tempahan vaksin tersebut dilaksanakan berdasarkan kaedah first-come, first-served melalui pendaftaran di laman web Jawatankuasa Khas Jaminan Akses Bekalan Vaksin Covid-19 www.vaksincovid.gov.my. – K! ONLINE


Tiga kenderaan kemalangan, seorang pemandu retak tulang rusuk
2 Mei 2021, 2:44 pm
PETALING JAYA – Seorang pekerja swasta retak tulang rusuk selepas kenderaan pacuan empat roda, Toyota Hilux yang dipandunya terbabas lalu merempuh lori dan bergesel dengan sebuah van lain di Jalan Loke Yew menghala ke pusat bandar, di sini hari ini.
Dalam kejadian sekitar pukul 7.10 pagi itu, dua pemandu lain yang berusia 20 dan 25 tahun itu hanya mengalami kecederaan ringan di kepala dan lebam.
Ketua Jabatan Siasatan dan Penguatkuasaan Trafik (JSPT) Kuala Lumpur, Asisten Komisioner Zulkefly Yahya berkata, kejadian berlaku melibatkan tiga kenderaan iaitu jip jenis Toyota Hilux, van Ford Econovan dan lori Toyota.
“Hasil siasatan awal mendapati, kemalangan berlaku apabila pemandu jip yang berusia 20 tahun telah terbabas dan merempuh lori lalu bergesel van berkenaan.
“Rempuhan kuat Toyota Hilux terhadap lori tersebut menyebabkan kedua-duanya telah terbalik di atas jalan raya manakala van pula melanggar pokok dan tiang yang berada atas pembahagi jalan,” ujarnya hari ini.
Jelasnya, ketiga-tiga pemandu telah dirujuk ke hospital dan mengalami kecederaan ringan.

“Pemandu Toyota Hilux mengalami keretakan pada tulang rusuk manakala pemandu lori pula pengsan sejurus kejadian, bagaimanapun telah sedar dan dihantar ke wad biasa untuk rawatan lanjut,” ujarnya.
Katanya, kes disiasat mengikut Seksyen 43 (1) Akta Pengangkutan Jalan (APJ) 1987.
Sementara itu, seramai 22 anggota dari Balai Bomba dan Penyelamat (BBP) Pudu dibantu BBP Hang Tuah dan BBP
Bandar Tun Razak dikejarkan ke lokasi bagi mengeluarkan pemandu yang tersepit.
Komander Operasi Kanan, Penolong Kanan Penguasa Bomba (PKPgB), Mohd Khairul Azmi Jaafar berkata, seorang pemandu didapati tersepit ketika pihak bomba tiba di lokasi.
“Mangsa berjaya di bawa keluar oleh anggota bomba sekitar pukul 7.18 pagi dan kesemua mangsa yang cedera
telah diberi rawatan awal oleh Pasukan Khas Jentera Perkhidmatan Perubatan Kecemasan (EMRS),” ujarnya. – K! ONLINE


‘Kalau takdir jadi bini nombor 4, maka takdirlah’
Oleh MOHD. HAIKAL ISA

2 Mei 2021, 2:42 pm
PETALING JAYA – Selepas tujuh tahun bergelar ibu tunggal, dramatis terkenal, Liza Abdullah tidak akan menolak suratan takdir andai terpaksa hidup berpoligami.
Menurut Liza atau nama lengkapnya, Norliza Abdullah, 56, pengakuan tersebut bagaimanapun tidak bermakna dirinya terdesak untuk berumah tangga sekali lagi selepas bercerai dengan bekas suami, Zolkifli bdul Rahman pada 2014.
Bagi Liza, soal jodoh, maut dan pertemuan semuanya rahsia Allah.
“Kahwin itu kerja Allah. Siapa tak nak kahwin dalam dunia ini? Ada yang jadi nombor satu pun belum tentu bahagia. Kalau sudah takdir jadi bini nombor empat maka takdirlah.
“Pun begitu, kalau Allah sudah tentukan saya hidup solo sampai mati, saya juga reda. Pada masa sama, anak-anak saya semakin lama semakin membesar dan mereka sudah dan akan punya keluarga sendiri.
“Anak yang kita besarkan tidak selama-lamanya akan duduk atautidur dengan kita,” kata Liza ketika ditemui Kosmo! Online pada majlis berbuka puasa bersama 40 artis veteran di ibu negara baru-baru ini.

LIZA ketika hadir menyerikan majlis berbuka puasa artis-artis veteran baru-baru ini.
Pada masa sama, dramatis cukup dikenali menerusi watak Mak Leha dalam drama rantaian 7 Hari Mencintaiku itu mendedahkan sedang mengenali hati budi beberapa orang lelaki buat masa sekarang.
“Saya tidak nafikan sedang berkawan dengan beberapa lelaki. Serius tak serius itu, hanya saya sahaja yang tahu. Apa yang boleh saya cakap, ada lelaki yang serius ada yang tidak.
“Selama tujuh tahun hidup menjanda, bohonglah kalau saya kata saya tak sunyi. Untuk hilangkan rasa sunyi itu, saya sibukkan diri dengan bekerja. Apa pun, soal jodoh seperti saya cakap tadi, saya serahkan kepada Allah,” katanya lagi.
Liza mendirikan rumah tangga dengan Zolkifli Abdul Rahman pada 1988 namun bercerai pada 2014. Hasil perkahwinan, mereka dikurniakan empat orang cahaya mata. – K! ONLINE


Situasi Covid-19 sangat kritikal – Sultan Johor
Oleh KHAIRUL MOHD. ALI

2 Mei 2021, 1:28 pm
JOHOR BAHRU – Sultan Johor, Sultan Ibrahim Sultan Iskandar berharap agar pelaksanaan Perintah Kawalan Pergerakan (PKP) yang dirancang kerajaan adalah yang terakhir dibuat untuk mengawal pandemik Covid-19.
Baginda bertitah, jika ia dilaksanakan, perintah itu harus dilakukan secara berkesan dengan memastikan orang ramai turut memainkan peranan bagi menjayakan peraturan yang dikuat kuasa.
“Setiap kali apabila kita merasakan bahawa keadaan mula pulih daripada penularan Covid-19, namun sebaliknya jumlah kes yang dicatatkan kembali meningkat lagi.
“Kita sekarang berada pada tahap yang sangat kritikal. Jumlah kes tidak menunjukkan tanda penurunan dan beberapa negeri termasuk Johor kini menjadi negeri berisiko tinggi.
“Pengorbanan mesti dibuat untuk kebaikan semua. Jangan kita menyesal kemudian hari, tiada gunanya,” titahnya.
Baginda bertitah demikian dalam satu kenyataan yang dimuat naik di akaun Facebook rasmi milik baginda, Sultan Ibrahim Sultan Iskandar hari ini.
Semalam, Perdana Menteri, Tan Sri Muhyiddin Yassin berkata, kerajaan akan menilai semula PKP yang sedang berkuat kuasa khususnya di negeri-negeri mengalami peningkatan mendadak kes positif Covid-19.

Titah Sultan Ibrahim, walaupun sistem penjagaan kesihatan negara diurus tadbir dengan baik, namun semuanya mempunyai batas.
“Jika beban yang terpaksa ditanggung menjadi keterlaluan, pasti akan membawa akibat yang tidak dapat dibayangkan.
“Kita tidak boleh membiarkan keadaan menjadi tidak terkawal seperti yang sedang berlaku di India sekarang. Kerajaan negeri diharap akan mengambil keputusan yang bijaksana dan bertindak demi kepentingan rakyat.
“Beta menggesa rakyat Johor agar segera mendaftar untuk menerima suntikan vaksin. Percayalah kepada pakar kesihatan yang sahih, bukan khabar angin,” titah baginda. – K! ONLINE


Mungkin ‘lockdown’ di seluruh Kelantan
Oleh ROHANA MOHD. NAWI

2 Mei 2021, 1:24 pm
KOTA BHARU – Kerajaan negeri tidak menolak kemungkinan perintah ‘lockdown’ ketika Perintah Kawalan Pergerakan (PKP) akan dilaksanakan di seluruh Kelantan berikutan kes Covid-19 tidak menunjukkan penurunan sejak dua minggu lalu.
Menteri Besar Kelantan, Datuk Ahmad Yakob berkata, setakat ini, kerajaan negeri sedang menunggu isyarat dan arahan daripada kerajaan Persekutuan sekiranya perintah itu akan dilaksanakan.
“Apa saja arahan daripada kerajaan Persekutuan, kita akan ikut. Buat masa ini, belum ada cadangan lagi untuk berbuat demikian.
“Kita lihat keadaan sekarang amat membimbangkan apabila semua daerah di Kelantan sudah bertukar daripada zon hijau kepada zon merah,” katanya.
Beliau berkata demikian ketika ditemui pemberita ketika melawat Pusat Kuarantin dan Rawatan Covid-19 (PKRC) di Sekolah Menengah Kebangsaan (SMK) Salor di sini hari ini.
Hadir sama, Pengarah Kesihatan Negeri, Datuk Zaini Hussin, Pengerusi Jawatankuasa Kerajaan Tempatan, Perumahan dan Kesihatan Negeri, Dr. Izani Husin dan Pengarah PKRC Kelantan, Dr. Mohd.Azman Yusof.

Mengulas lanjut, Ahmad berkata, Kelantan mencatatkan kes positif Covid-19 sebanyak tiga angka sehingga menjadikan negeri itu berada pada kedudukan tiga tertinggi kes setiap hari.
Kelantan semalam mencatatkan sebanyak 442 kes positif Covid-19 dan merupakan negeri ketiga tertinggi selepas Selangor dan Sarawak. – K! ONLINE


Kadar penggunaan katil capai 90 peratus
Oleh SITI A'ISYAH SUKAIMI

2 Mei 2021, 12:02 pm
PUTRAJAYA – Kadar penggunaan katil rawatan kritikal/Unit Rawatan Rapi (ICU) Covid-19 terkini di Lembah Klang secara purata keseluruhan mencapai 90 peratus pada pagi ini berdasarkan statistik Pusat Kesiapsiagaan dan Tindak Cepat Krisis Kebangsaan (CPRC).
Ketua Pengarah Kesihatan, Tan Sri Dr. Noor Hisham Abdullah berkata, enam hospital yang mempunyai katil rawatan kritikal/ICU dikhususkan untuk merawat pesakit Covid-19 didapati telah melebihi ambang amaran (alert threshold) kadar penggunaan katil melebihi 70 peratus.
“Ia melibatkan Hospital Sungai Buloh, Hospital Kuala Lumpur, Hospital Ampang, Hospital Serdang, Hospital Selayang dan Hospital Tengku Ampuan Rahimah Klang iaitu ada di antaranya telah pun menghampiri 100 peratus.
“Manakala Pusat Perubatan Universiti Malaya pula melaporkan penggunaan katil rawatan kritikal/ICU Covid-19 pada kadar melebihi 50 peratus,” katanya dalam satu kenyataan di Facebook beliau di sini hari ini.
Beliau berkata, Hospital Sungai Buloh yang beroperasi sepenuhnya sebagai hospital Covid-19 akan meningkatkan kapasiti katil rawatan kritikal /ICU secara berfasa bagi memenuhi keperluan yang meningkat.
“Kementerian Kesihatan (KKM) telah membuat perolehan peralatan perubatan seperti ventilator sejak tahun lepas lagi bagi membolehkan Hospital Sungai Buloh meningkatkan kapasiti katil rawatan kritikal apabila terdapat keperluan mendesak.

“Pembedahan dan prosedur elektif di hospital di sekitar Lembah Klang akan dikurangkan atau ditangguhkan bagi membolehkan lebih banyak katil hospital dikhususkan untuk rawatan Covid-19,” katanya.
Ujarnya lagi, ini juga membolehkan anggota perubatan dimobilisasikan ke tempat-tempat lebih kritikal bagi perawatan pesakit Covid-19.
“KKM juga akan terus bekerjasama dengan hospital-hospital swasta, pengajar atau universiti di sekitar Lembah Klang bagi meningkatkan kapasiti katil-katil kritikal.
“Ini termasuk penyumberluaran pesakit bukan Covid-19 bagi kes dan prosedur tertentu untuk dirawat di hospital swasta dengan kos ditanggung oleh kerajaan pada caj rawatan yang telah dipersetujui.
“Penyumberluaran ini telah pun dilaksanakan sejak gelombang kedua pada tahun lepas dan masih diteruskan sehingga kini,” katanya.
Mengulas lanjut, Noor Hisham berkata, sekiranya trend peningkatan kes Covid-19 ini berterusan, kapasiti kesihatan akan berada pada tahap kritikal dan akan memberikan impak negatif kepada penyampaian perkhidmatan kesihatan awam secara keseluruhannya.
“Justeru, masyarakat diseru untuk bersama-sama membantu KKM dengan sentiasa mematuhi prosedur operasi standard (SOP) yang ditetapkan oleh kerajaan dan mematuhi nasihat-nasihat kesihatan yang sering ditekankan oleh KKM bagi memutuskan rantaian jangkitan di negara ini.
“Tahap pematuhan 100 peratus oleh semua pihak adalah amat diperlukan bagi membantu negara pulih semula daripada kemelut ini,” katanya. – K! ONLINE


Sentiasa jadi aksi penting
Oleh KOSMO!

2 Mei 2021, 12:15 pm
MANCHESTER – Pengendali Manchester United, Ole Gunnar Solskjaer mengakui bahawa perlawanan menentang Liverpool di Old Trafford malam ini masih lagi penting biarpun peluang mereka memburu kejuaraan musim ini makin tertutup.
Kemenangan menentang musuh tradisi itu akan menyaksikan United pasti mengakhiri musim ini di kedudukan kelompok empat teratas selain menjamin tempat mereka di saingan Liga Juara-Juara musim depan.
“Apabila anda bersaing di Liga Perdana Inggeris, perlawanan sebegini adalah suatu yang anda perlu tempuhi.
“Semua pasukan mengimpikan untuk menjulang kejuaraan liga tetapi tempat kedua, ketiga dan keempat juga memberi makna kerana anda akan ke saingan Liga Juara-Juara yang merupakan saingan yang cukup berprestij.
“Kadangkala, kedudukan itu akan menjadi tidak selamat. Arsenal dan Chelsea masih berpeluang. Jadi, kami perlu melakukan tugas kami untuk mengekalkan kedudukan itu,” katanya.
Kemenangan atau keputusan seri ke atas Liverpool akan menyaksikan skuad kendalian Jurgen Klopp itu secara metematiknya tidak akan mampu menamatkan saingan musim ini lebih tinggi berbanding United yang mana ia tidak pernah berlaku sejak musim 2017/18.

“Kami akan keluar dan mahu mencari kemenangan. Apa yang akan Liverpool lakukan atau atau bagaimana nasib mereka, ia bukanlah perkara yang perlu kami fikirkan.
“Perlawanan menentang Liverpool sentiasa menjadi sangat penting walaupun bukan untuk perebutan kejuaraan. Ia adalah satu perlawanan besar yang dinantikan oleh semua peminat,” jelasnya. – AGENSI


Webber jangka Alonso bakal senasib dengan Rossi
Oleh KOSMO!

2 Mei 2021, 11:45 am
LONDON – Bekas pelumba Formula Satu (F1), Mark Webber menegaskan bahawa dia tidak yakin bahawa Fernando Alonso akan sepantas seperti dahulu dan bimbang dia akan senasib seperti Valentino Rossi yang bergelut dengan prestasi di MotoGP.
Alonso melakukan kejutan apabila membuat keputusan kembali ke saingan F1 semula bersama pasukan Alpine selepas dua tahun meninggalkan perlumbaan itu.
Dalam perlumbaan musim ini, Alonso, 39, berjuang untuk mendapatkan rentak terbaiknya, namun dia gagal menamatkan saingan di Grand Prix (GP) GP Bahrain dan mengutip satu mata di perlumbaan kedua di GP Emilia Romagna.
“Saya adalah peminat Alonso dan dia tahu akan perkara itu. Saya bimbang kerana saya tahu kembali ke F1 semula bukan tugas yang mudah baginya,
“Ini adalah kenyataan kerana apabila nama seperti Alonso, Michael Schumacher, Niki Lauda membuat kemunculan semua pasti akan sukar. Ia sudah terbukti dalam banyak sukan.
“Saya tidak meragukan kemampuan atau motivasi Alonso. Dia sangat luar biasa dan boleh berlumba dengan pelbagai jenis kenderaan. Tetapi, F1 tidak menegnal erti kesabaran kerana anda tidak boleh mengatakan perlu banyak masa untuk mendapatkan keserasian.

“Di F1 anda mesti sentiasa bersedia dan Alonso sedar akan perkara itu. Adakah Alonso hari ini mampu menjadi seperti 25 tahun lalu.
“Lihatlah Rossi, dia menderita dan mempamerkan aksi yang teruk. Saya benci melihatnya beraksi dalam saingan MotoGP. Saya tidak mahu Alonso seperti itu. Kita tahu dia boleh berlumba tetapi jam tidak menipu tentang usia,” ujarnya. – AGENSI


Pelan B Aidil buahkan hasil
Oleh MUHAMMAD HELMEE RAMLI

2 Mei 2021, 11:15 am
PERTARUHAN ketua jurulatih Kedah Darul Aman, Aidil Sharin Sahak pada aksi Liga Super bertemu Melaka United di Stadium Hang Jebat malam kelmarin membuahkan hasil apabila menang 3-1.
Skuad Helang Merah itu menerima tamparan hebat apabila mendapat berita saat akhir dua pemain mereka, Rodney Celvin serta Fadzrul Danel Mohd. Nizam tidak boleh diturunkan kerana perlu menjalani penggantungan perlawanan.
Justeru, keadaan itu memaksa Aidil menurunkan pemain muda, Loqman Hakim Marzuki bagi mengisi kekosongan yang ditinggalkan Rodney di bahagian pertahanan.
Bagaimanapun, beliau berpuas hati dengan aksi yang ditampilkan oleh skuad kendaliannya biarpun kehilangan khidmat dua tonggak utama sebelum perlawanan bermula.
“Syukur kerana kami dapat apa yang dimahukan kerana kami berdepan pasukan fizikal seperti Melaka. Saya juga terpaksa buat pertaruhan apabila Rodney dan Danel tidak boleh beraksi akibat penggantungan.
“Saya terpaksa buat pertaruhan dengan menurunkan Loqman untuk berganding bersama Renan di bahagian pertahanan. Saya gembira kerana ia membuahkan hasil,” kata jurulatih dari Singapura itu.

Pada perlawanan itu, Kedah menjaringkan tiga gol menerusi dua jaringan Kpah Sherman dan Baddrol Bakhtiar, sementara gol Melaka dijaringkan Stefan Nikolic.
Ketika separuh masa pertama berkesudahan seri 1-1, Aidil mengakui tidak bimbang memandangkan beliau percaya dengan kemampuan yang dimiliki barisan pemainnya.
“Secara jujur saya percaya dengan pemain-pemain dan ada berbincang dengan mereka ketika waktu rehat. Saya juga ada buat beberapa perubahan pada separuh masa kedua dan ia berhasil.
“Tahniah kepada semua pemain kerana bermain habis-habisan sepanjang 90 minit permainan. Bukan mudah untuk bermain di tempat lawan, lebih-lebih lagi pada bulan puasa,” ujarnya.


Liverpool belum patah semangat
Oleh KOSMO!

2 Mei 2021, 12:45 pm
LIVERPOOL – Pengurus Liverpool, Jurgen Klopp enggan menyembunyikan hasratnya untuk menyaksikan pasukan-pasukan pesaing mereka kehilangan mata pada baki saingan musim ini ketika mereka bakal berdepan Manchester United malam ini.
Ketika baki saingan musim ini berbaki 15 mata untuk dikutip, Liverpool berdepan kemungkinan gagal menamatkan saingan di kelompok empat pasukan teratas dan terlepas slot ke saingan Liga Juara-Juara musim depan.
“Lima kemenangan memang masih belum cukup kerana ia bergantung kepada keputusan pasukan lagi tetapi tanpa lima kemenangan kami langsung tidak akan mempunyai peluang.
“Kami kekurangan empat atau lima mata dengan baki 15 mata yang masih berpeluang untuk kami raih, kenapa tidak kami mencubanya.
“United masih berfikir bahawa mereka mampu mencabar kejuaraan musim ini dan kami pula merasakan bahawa peluang ke Liga Juara-Juara belum tertutup sepenuhnya.
“Namun, kami perlu memenangi perlawanan yang kami hadapi terlebih dahulu sebelum mengharapkan pesaing kami tercicir mata,” katanya.

Bagaimanapun, Klopp mengakui bahawa pasukannya akan tetap beraksi di saingan Liga Europa musim depan dengan penuh rasa hormat sekiranya gagal untuk mengakhiri musim di kelompok empat pasukan teratas.
“Sejak saya tiba di England, kami hanya beraksi sekali di Liga Europa dan kami mara ke pentas final pada 2016 dan ia memberikan memori yang baik buat kami.
“Malam tadi (kelmarin) saya melihat United tidak berdepan masalah untuk menikmati saingan tersebut.
“Ia bergantung kepada kejohanan mana yang anda sertai. Ia adalah pertandingan yang cukup baik dan saya menghormati saingan ini. Ia turut memberi ruang untuk kami kembali ke Liga Juara-Juara melaluinya,” katanya. – AGENSI


Tempahan sukarela vaksin AstraZeneca sudah dibuka
Oleh KOSMO!

2 Mei 2021, 12:25 pm
PUTRAJAYA – Tempahan untuk mendapatkan vaksin AstraZeneca secara sukarela sudah dibuka secara rasmi kepada penduduk Selangor dan Kuala Lumpur mulai pukul 12 tengah hari tadi.
Menteri Penyelaras Program Imunisasi Covid-19 Kebangsaan (PICK), Khairy Jamaluddin Abu Bakar berkata, orang ramai dibenarkan memilih satu satu tarikh dan satu Pusat Pemberian Vaksin (PPV) sahaja.
“Jika tarikh yang dipilih tiada, ia akan bertukar kelabu namun anda masih boleh memilih tarikh berkenaaan untuk dimasukkan dalam senarai menunggu,” katanya di Twitter beliau hari ini.
Kosmo! Online semalam melaporkan tempahan vaksin tersebut dilaksanakan berdasarkan kaedah first-come, first-served melalui pendaftaran di laman web Jawatankuasa Khas Jaminan Akses Bekalan Vaksin Covid-19 www.vaksincovid.gov.my. – K! ONLINE


Remaja 16 tahun dikhuatiri lemas di laut
Oleh ZAKKINA WATI AHMAD TARMIZI

2 Mei 2021, 12:10 pm
PORT DICKSON – Seorang remaja berusia 16 tahun dikhuatiri lemas selepas dipercayai terjatuh ke dalam laut semasa memasang jaring bersama bapa saudaranya di Pangkalan Kuala Lukut dekat sini hari ini.
Ketua Balai Bomba dan Penyelamat Port Dickson, Mohd. Hairul Izam Mazelan berkata, pihaknya menerima maklumat daripada bapa saudara mangsa, M. Nariasamy yang menaiki bot bersama mangsa.
“Kami menerima laporan mengenai kejadian ini pada pukul 6.15 petang semalam dan tiba di jeti berkenaan sembilan minit
“Sehingga pagi ini, mangsa, U. Prakash yang tinggal di Taman Indah Jaya, Lukut dikatakan jatuh pada jarak satu kilometer dari pantai,” katanya ketika dihubungi Kosmo! hari ini.
Menurut Mohd. Hairul Izam, seramai 26 anggota terlibat termasuk dari ibu pejabat negeri, Balai Bomba Port Dickson dan Balai Telok Kemang terlibat dalam operasi pencarian.
“Pihak kami menyambung operasi pagi ini dengan menggunakan empat buah bot penyelamat dan empat buah kayak,” katanya. – K! ONLINE


Boeing pecat 65 pekerja yang bersikap perkauman
Oleh KOSMO!

2 Mei 2021, 12:28 pm
WASHINGTON – Pengeluar pesawat Amerika Syarikat (AS) ,syarikat Boeing memecat 65 pekerja dan mendisiplinkan 53 yang lain atas kesalahan perilaku rasisme, diskriminasi atau kebencian, lapor akhbar New York Post, semalam.
“Tidak ada tempat untuk kebencian dalam syarikat ini dan kami  mengharapkan yang terbaik daripada semua kakitangan dalam berinteraksi antara satu sama lain,” demikian menurut laporan kenyataan Ketua Pegawai Eksekutif Boeing,  Dave Calhoun.
Tindakan tatatertib itu diambil berikutan rancangan ekuiti kepelbagaian syarikat dan pembentukan Pasukan Petugas Ekuiti Kepelbagaian yang bermula tahun lalu, kata laporan itu.
“Oleh sebab kami telah menyaksikan gambar-gambar mengerikan dalam berita dan mendengar kisah-kisah sedih dari pekerja syarikat ini, maka Boeing nekad  untuk memajukan ekuiti, kepelbagaian dan penyertaan agar menjadi sebuah syarikat yang lebih teguh.
 “Sudah jelas bahawa kita memiliki kesempatan untuk memulakan titik perubahan dalam kalangan masyarakat dan keputusan ini adalah satu langkah penting untuk maju ke hadapan,” tulis laporan itu. – Agensi


Media sosial meresahkan Loca B
Oleh KOSMO!

2 Mei 2021, 10:55 am
Ketika selebriti lain berlumba-lumba menghasilkan kandungan video serta membalas komen netizen dalam media sosial, lain pula halnya dengan Loca B.
Dalam satu hantaran Instagram baru-baru ini, Loca mengakui telah menutup notifikasi media sosial kerana mahukan ketenangan.
“Saya menutup notifikasi sejak dua bulan lalu untuk elak habiskan banyak masa dengan media sosial.
“Media sosial sering buat saya rasa kebimbangan dan kegelisahan. Saya tetap hargai semua mesej yang dihantar,” tulisnya.
Tidak dinafikan, media sosial sememangnya memberi satu impak emosi terhadap penggunanya.
Jika salah percaturan, boleh meroyan kerana tidak tahan dengan komen dan kandungan media sosial.

Semoga apa yang dilakukan Loca itu dapat membahagiakan hidupnya.
DIVA: Letih melihat jumlah kes positif Covid-19 semakin meningkat. Sabar dan semoga petugas barisan hadapan terus kuat.


Terlanggar bangkai tapir di tengah jalan
Oleh MOHD AZLI ADLAN

2 Mei 2021, 11:56 am
SETIU – Seorang lelaki yang memandu kereta Proton Preve cemas apabila terlanggar bangkai seekor tapir di Jalan Kuala Terengganu – Kota Bahru berhampiran Kampung Selamat, Sungai Tong di sini malam tadi.
Dalam kejadian pada 11.30 malam itu, kereta Proton Preve yang dipandu lelaki berusia 49 tahun mengalami kerosakan pada bahagian hadapan akibat perlanggaran tersebut.
Ketua Polis Daerah Setiu, Deputi Superintendan Afandi Hussin berkata, sewaktu, kereta Proton Preve yang dipandu lelaki berasal dari Kampung Bukit Gasing, Marang itu dikatakan menuju ke arah Kota Bharu, Kelantan.
“Sebaik tiba di lokasi kejadian, kereta yang dipandunya gagal mengelak bangkai seekor tapir yang berada di atas jalan.
“Bahagian hadapan kereta Proton Preve rosak akibat perlanggaran tersebut namun pemandunya terselamat tanpa sebarang kecederaan,” katanya ketika dihubungi Kosmo! di sini hari ini.
Afandi berkata, pemeriksaan awal mendapati tapir yang dianggarkan seberat hampir 100 kilogram tersebut mati akibat kecederaan parah di bahagian kepala dan beberapa anggota badan.

Menurut beliau, polis percaya bangkai haiwan liar berkenaan telah dilanggar sehingga mati terlebih dahulu oleh kenderaan lain. – K! ONLINE


Pertandingan pelita raya Terengganu bermula Khamis ini
Oleh MOHD AZLI ADLAN

3 Mei 2021, 9:27 pm
KUALA NERUS – Pertandingan pelita raya yang sinonim dengan Terengganu menjelang malam tujuh likur akan diteruskan pada tahun ini mengikut prosedur operasi standard (SOP) normal baharu.
Pengerusi Jawatankuasa Pelancongan Kebudayaan dan Teknologi Digital Terengganu Ariffin Deraman berkata, pertandingan hiasan pelita raya itu akan bermula pada Khamis ini.
Beliau menjelaskan, oleh kerana negara masih berhadapan dengan pandemik Covid-19, format pertandingan ini diubahsuai bagi mematuhi SOP normal baharu ditetapkan.
“Pertandingan pelita raya terbahagi kepada dua kategori iaitu peringkat daerah yang diadakan di Perkampungan Budaya Terengganu, Losong di sini.
“Setiap wakil lapan daerah di negeri ini akan diberi tanggungjawab untuk menghias rumah tradisional yang terdapat di Perkampungan Budaya Terengganu itu dengan rekaan pelita raya,” katanya ketika ditemui pada program ‘Moreh bersama Media’ di sini semalam.
Ariffin berkata, kategori kedua pula terbuka kepada kampung-kampung di negeri ini yang hendak mengambil bahagian.

Menurut beliau, Jawatankuasa Pembangunan dan Keselamatan Kampung yang mengambil bahagian boleh menghantar penyertaan dengan memuat naik gambar dan video hiasan pelita raya rekaaan mereka menerusi media sosial Jabatan Pelancongan Terengganu.
“Hiasan pelita raya yang unik dan memenuhi kriteria ditetapkan akan memenangi pelbagai hadiah menarik,” katanya. – K! ONLINE


Bayi 11 bulan maut jatuh dari tingkat 3
3 Mei 2021, 10:06 pm
PETALING JAYA – Seorang bayi perempuan berusia 11 bulan maut selepas terjatuh dari tingkap bilik, di tingkat tiga Blok D, PPR Sri Aman, Jalan Aman Putra, Kuala Lumpur di sini semalam.
Ketua Polis Daerah Sentul, Asisten Komisioner Beh Eng Lai berkata, polis menerima laporan berkenaan kematian mengejut bayi berkenaan sekitar pukul 6 petang.
Menurutnya, pasukan polis dari Balai Polis Jinjang telah menjalankan siasatan di tempat kejadian.
“Siasatan di lokasi kejadian mendapati mangsa dikatakan sedang bermain bersama abang, kakak dan sepupunya di atas katil bahagian atas bersebelahan dengan tingkap yang berada dalam bilik pertama rumah.
“Pengadu memaklumkan katil telah dirapatkan ke bahagian tingkap untuk mengemas bilik tersebut dan siasatan polis juga mendapati tingkap di dalam bilik tersebut tidak mempunyai pagar dan katil telah diletakkan di tengah tingkap tanpa sebarang halangan,” ujarnya dalam kenyataan hari ini.
Jelasnya, siasatan lanjut mendapati tiada sebarang unsur jenayah ditemui dalam insiden berkenaan.

“Ibu mangsa telah membawa mangsa ke Hospital Selayang untuk mendapatkan rawatan dan apabila tiba di Unit Kecemasan hospital itu, mangsa telah disahkan meninggal dunia oleh Pegawai Perubatan.
“Hasil laporan bedah siasat yang dilakukan mendapati kematian berpunca daripada kecederaan parah di bahagian kepala akibat jatuh dari tempat tinggi,” ujarnya.
Katanya, kes diklasifikasikan sebagai mati mengejut (SDR). – K! ONLINE


10 lori bawa muatan lebih had ditahan dalam Ops Perdagangan
Oleh ASLIZA MUSA

3 Mei 2021, 9:22 pm
TELUK INTAN: Sebuah lori yang tiada cukai jalan sejak 12 tahun lalu antara sepuluh kenderaan berat yang ditahan dalam Ops Perdagangan (timbang berat) di beberapa lokasi di Hutan Melintang dan Teluk Intan hari ini.
Operasi bermula pukul 8 pagi itu dijalankan Jabatan Siasatan dan Penguatkuasaan Trafik (JSPT) Ibu Pejabat Polis Kontinjen (IPK) Perak bersama Bahagian Siasatan dan Penguatkuasaan Trafik Ibu Pejabat Polis Daerah (IPD) Hilir Perak dan Jabatan Pengangkutan Jalan (JPJ) Perak.
Ketua Polis Daerah Hilir Perak, Asisten Komisioner Ahmad Adnan Basri berkata, dalam operasi tersebut, kebanyakan lori yang ditahan membawa lebih muatan daripada jumlah had yang dilesenkan.
Katanya, pelbagai kesalahan lalu lintas lain turut direkodkan ke atas pemandu dan syarikat termasuk tiada lesen memandu, cukai jalan tamat tempoh, salah guna permit dan beroperasi ketika permit ditahan.
“Dalam operasi ini, seorang lelaki berusia 41 tahun ditahan di Plaza Tol Teluk Intan, Lebuhraya Persisiran Pantai Barat (WCE) kerana cukai jalan lori muatan sawit yang dipandunya telah tamat sejak 12 tahun lalu.
“Lelaki yang memiliki lesen memandu itu cuba melarikan diri semasa operasi namun gagal dan berjaya diberkas,” katanya dalam sidang akhbar di IPD Hilir Perak di sini hari ini.

Menurut beliau, pihak polis menyita lima kenderaan berat dan mengelurkan 18 saman membabitkan kesalahan muatan bahaya dan lebih had maksimum, tayar botak, segitiga keselamatan, tiada lesen memandu, telefon bimbit, tiada lesen memandu kenderaan barangan (GDL) dan tiada lesen kenderaan motor (LKM).
Katanya, kesemua 10 pemandu lori yang ditahan merupakan warga tempatan dan kes disiasat mengikut Seksyen 57(1) Akta Pengangkutan Awam Darat 2010 (lebih muatan) dan Akta Pengangkutan Jalan 1987.
“Kita ada juga menerima maklumat mengenai pemandu warga asing namun tiada tangkapan setakat ini dan kita akan meningkatkan operasi daripada semasa ke semasa,” katanya.
Sementara itu, Penolong Pengarah Bahagian Penguatkuasaan JPJ negeri, Ahmad Tarmizi Saad berkata, semasa operasi dijalankan, pihaknya mendapati masih ada kawalan tonto yang akan memberi maklumat kehadiran pihak berkuasa kepada pemandu lori.
“Seperti operasi ini, sebaik sahaja kita keluar dari Tapah, kita dapati sudah ada enam tonto. JPJ mengambil maklumat dan akan menyerahkan kepada polis untuk tindakan lanjut,” katanya.-K!ONLINE


PRK Melor : DUN Kelantan serah kepada SPR
Oleh YATIMIN ABDULLAH

3 Mei 2021, 9:12 pm
KOTA BHARU – Dewan Undangan Negeri (DUN) Kelantan menyerahkan sepenuhnya kepada Suruhanjaya Pilihan Raya (SPR) untuk membuat keputusan sama ada Pilihan Raya Kecil (PRK) Melor perlu diadakan atau sebaliknya selepas penyandang kerusi itu Dr. Md. Yusnan Yusof meninggal dunia Jumaat lalu.
Speaker DUN Kelantan, Datuk Abdullah Ya’kub berkata, meskipun perkara itu berada bawah bidang kuasa SPR, segala keputusan perlu berpandukan kepada budi bicara daripada DUN Kelantan untuk memaklumkan notis kekosongan kerusi itu.
Menurutnya, mengikut peraturan, PRK perlu diadakan kerana tempoh matang selama tiga tahun itu masih belum cukup dan masih berbaki sembilan hari daripada tarikh bekas wakil rakyat itu meninggal dunia.
“Jika situasi biasa (sebelum Covid-19) akan ada PRK. Bagaimanapun, DUN Kelantan serah kepada SPR untuk membuat keputusan dengan mengambil kira situasi semasa darurat dan Covid-19 yang sedang melanda ketika ini,” katanya.
Beliau berkata demikian pada sidang akhbar di pejabatnya di Kompleks Kota Darulnaim di sini hari ini.
Abdullah memberitahu, DUN Kelantan akan menyerahkan notis pemakluman kekosongan kerusi DUN Melor itu kepada SPR pada hari ini.

Katanya, notis pemakluman itu akan dilakukan oleh Setiausaha DUN Kelantan di Pejabat SPR Kota Bharu menerusi serahan tangan.
Pada Jumaat lalu, Ahli Dewan Undangan Negeri (ADUN) Melor, Dr. Md. Yusnan meninggal dunia di rumahnya di Ketereh kira-kira pukul 2 pagi akibat serangan jantung.
Dalam Pilihan Raya Umum Ke-14 yang lalu, Md. Yusnan mewakili Pas memenangi kerusi DUN Melor dengan majoriti 647 undi.
Beliau meraih 7,820 undi menewaskan calon Barisan Nasional, Azmi Ishak yang mendapat 7,173 undi dan calon Pakatan Harapan (PH) Abdul Aziz Abdul Kadir 2,122 undi.
Berdasarkan kepada Perkara 46(5) Bahagian Pertama Undang-undang Perlembagaan Tubuh Kerajaan Negeri Kelantan, kekosongan sesuatu kerusi DUN Kelantan perlu diisi dalam tempoh 60 hari daripada tarikh SPR mendapati kerusi tersebut kosong.-K!ONLINE